title: Jaakko Marttinen

text: Marttinen edusti pääsarjaurallaan Helsingfors IFK:ta ja Turun Palloseuraa. Hän pelasi SM-sarjassa ja SM-liigan runkosarjassa yhteensä 215 ottelua, joissa hänen tehopisteensä olivat 51 + 39 = 90 ja jäähymääränsä 176 minuuttia. SM-liigan pudotuspeleissä hän pelasi kuusi ottelua ja sai niissä yhden syöttöpisteen sekä kaksi jäähyminuuttia. Hän voitti Suomen-mestaruuden HIFK:ssa vuonna 1969 sekä saavutti lisäksi yhden SM-hopean ja kaksi SM-pronssia.


title: Jaakko Marttinen

text: Marttinen pelasi Suomen maajoukkueessa 14 maaottelua, joissa hänelle ei kertynyt tehopisteitä.


title: Isabelle Gulldén

text: Isabelle Therese Gulldén (s. 29. kesäkuuta 1989 Göteborg) on ruotsalainen käsipalloilija, joka edustaa seuratasolla tanskalaista Viborg HK:ta. Aikaisemmin hän edusti ruotsalaista IK Sävehofia. Gulldén kuuluu myös Ruotsin maajoukkueen vakionimiin.


title: Isabelle Gulldén

text: Ruotsin maajoukkueessa Gulldén on pelannut 69 ottelussa ja tehnyt niissä 180 maalia.


title: Isabelle Gulldén

text: Gulldén on saavuttanut Ruotsin maajoukkueessa EM-hopeaa vuonna 2010. Loppuottelussa Ruotsi hävisi Norjalle maalein 25–20. Gulldén oli 36 maalillaan kisojen viidenneksi paras maalintekijä. Vuoden 2008 EM-kilpailuissa Gulldén oli Ruotsin joukkueessa yhdeksäs ja Pekingin kesäolympialaisissa 2008 kahdeksas. Pekingissä Gulldén pelasi kahdeksassa ottelussa tehden 14 maalia. Vuonna 2009 Ruotsi oli MM-kilpailujen 13:s.


title: Isabelle Gulldén

text: Seuratasolla Gulldén on voittanut IK Sävehofin joukkueessa neljä Ruotsin mestaruutta. Kesäkuussa 2011 hän siirtyi tanskalaiseen Viborg HK:iin.


title: Isabelle Gulldén

text:
Gulldénin lempinimi on ”Bella”. Hänellä on Rebecca-niminen sisko ja Pontus-niminen veli.
Gulldénin setä Christer Gulldén on entinen kreikkalais-roomalaisen tyylin painija, joka saavutti EM-pronssia ja kesäolympialaisten neljännen sijan.


title: Suomen sairaanhoitajaliitto

text: Suomen sairaanhoitajaliitto ry on 25.1.1925 perustettu järjestö, joka levittää hoitotyön asiantuntemusta ja järjestää alan täydennyskoulutusta. Jäseniä järjestöllä oli 51 000 vuonna 2009.


title: Suomen sairaanhoitajaliitto

text: Suomen sairaanhoitajaliitto on jäsenenä useissa kansainvälisissä organisaatioissa kuten Kansainvälisessä sairaanhoitajaliitossa, ICN:ssä.


title: Suomen sairaanhoitajaliitto

text: Sairaanhoitajapäivät on Suomen suurin hoitajien täydennyskoulutustapahtuma ja se järjestetään liiton toimeksiannosta vuosittain Helsingin Messukeskuksessa.


title: Suomen sairaanhoitajaliitto

text: Sairaanhoitaja-lehti on Sairaanhoitajaliiton jäsenlehti. Sitä tuottaa Sairaanhoitajaliiton koulutus- ja kustannusyhtiö Fioca Oy.


title: Suomen sairaanhoitajaliitto

text: Ennen Suomen sairaanhoitajaliittoa Suomessa aloitti toiminnan Sjuksköterskeföreningen i Finland vuonna 1898.


title: Juhani Boström

text: Juhani Boström (s. 12. heinäkuuta 1949 Helsinki) on suomalainen jääkiekkoilija. Hän pelasi SM-sarjassa ja SM-liigassa vuosina 1967–1979 ja voitti kolme Suomen-mestaruutta. Suomen maajoukkueessa hän pelasi 19 maaottelua.


title: Juhani Boström

text: Boström edusti koko pääsarjauransa ajan Helsingfors IFK:ta. Hän pelasi SM-sarjassa ja SM-liigan runkosarjassa yhteensä 316 ottelua, joissa hänen tehopisteensä olivat 117 + 77 = 194 ja jäähymääränsä 54 minuuttia. SM-liigan pudotuspeleissä hän pelasi 17 ottelua ja kokosi niissä tehopisteet 8 + 6 = 14 eikä istunut jäähyllä minuuttiakaan. Hän voitti Suomen-mestaruuden vuosina 1969, 1970 ja 1974 sekä saavutti lisäksi kaksi SM-hopeaa ja kaksi SM-pronssia.


title: Juhani Boström

text: Boström pelasi Suomen maajoukkueessa 19 maaottelua, joissa hän teki yhden maalin ja sai yhden syöttöpisteen.


title: Kuonokalat

text: Kuonokalat ("Gonorynchidae", joskus myös virheellisesti "Gonorhynchidae") on maitokalojen lahkoon kuuluva heimo. Heimon lajeja tavataan pääasiassa indopasifiselta merialueelta.


title: Kuonokalat

text: Varhaisimmat kuonokalojen heimoon kuuluvat fossiilit on ajoitettu eoseenikaudella. Tällainen suku on esimerkiksi Pohjois-Amerikasta, Euroopasta ja Australiasta löytynyt "Notogoneus". Muita fossiileja on löytynyt muun muassa Israelista. Nykyisin elää viisi kuonokalalajia yhdessä suvussa.


title: Kuonokalat

text: Ruumiinrakenteeltaan kuonokalat ovat pitkulaisia ja voivat kasvaa noin 60 cm pitkiksi.Terävän kuonon kärjessä on yksi viiksisäie ja lajit voivat työntää yläleukaansa eteenpäin ja leuat ovat hampaattomat. Kalojen suomut ovat hieman sahalaitaiset. Kuonokaloilla ei ole uimarakkoa.


title: Kuonokalat

text: Kuonokalalajit on mereisiä ja elävät indopasifisella merialueella. Niitä voidaan tavata harvinaisena myös eteläiseltä Atlantilta muun muassa Saint Helenan saaren lähistöltä.


title: Kimmo Heino

text: Kimmo Heino (s. 17. syyskuuta 1942 Helsinki) on suomalainen jääkiekkoilija. Hän pelasi SM-sarjassa ja SM-liigassa vuosina 1962–1977 ja voitti kolme Suomen-mestaruutta.


title: Kimmo Heino

text: Heino edusti koko pääsarjauransa ajan Helsingfors IFK:ta. Hän pelasi SM-sarjassa ja SM-liigan runkosarjassa yhteensä 330 ottelua, joissa hänen tehopisteensä olivat 57 + 38 = 95 ja jäähymääränsä 164 minuuttia. SM-liigan pudotuspeleissä hän pelasi 11 ottelua ja sai niissä yhden syöttöpisteen sekä kuusi jäähyminuuttia. Hän voitti Suomen-mestaruuden vuosina 1969, 1970 ja 1974 sekä saavutti lisäksi kaksi SM-hopeaa ja kaksi SM-pronssia.


title: Jorma Thusberg

text: Jorma Thusberg (s. 19. syyskuuta 1944 Mikkeli) on suomalainen jääkiekkoilija. Hän pelasi SM-sarjassa vuosina 1967–1973 ja voitti kaksi Suomen-mestaruutta. Suomen maajoukkueessa hän pelasi kaksi maaottelua.


title: Jorma Thusberg

text: Thusberg edusti koko SM-sarjauransa ajan Helsingfors IFK:ta. Hän pelasi SM-sarjassa yhteensä 143 ottelua, joissa hänen tehopisteensä olivat 29 + 21 = 50 ja jäähymääränsä 72 minuuttia. Hän voitti Suomen-mestaruuden vuosina 1969 ja 1970 sekä saavutti lisäksi yhden SM-hopean ja kaksi SM-pronssia.


title: Jorma Thusberg

text: Thusberg pelasi Suomen maajoukkueessa kaksi maaottelua, joissa hän ei saanut tehopisteitä.


title: Godfrey järjestää kaiken

text: Godfrey järjestää kaiken ("My Man Godfrey") on Gregory La Cavan ohjaama yhdysvaltalainen komediaelokuva vuodelta 1936. Elokuvassa William Powell näyttelee koditonta Godfrey Parkia, jonka varakas perijätär Irene Bullock Carole Lombard kohtaa aarteenetsintäkilpailussa ja palkkaa hänet hovimestariksi talouteensa.


title: Godfrey järjestää kaiken

text: "Godfrey järjestää kaiken" oli ehdolla Oscar-palkinnon saajaksi kuudessa eri kategoriassa, mutta se jäi ilman palkintoa. Elokuva valittiin National Film Registryyn vuonna 1999.


title: Godfrey järjestää kaiken

text: "The New York Timesin" kriitikot valitsivat "Godfreyn" vuonna 2004 yhdeksi kaikkien aikojen tuhannesta parhaasta elokuvasta maailmassa. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi sen kaikkien aikojen sadan parhaan komedian listalle.


title: Henrik Granholm

text: Henrik Granholm (s. 14. marraskuuta 1945 Helsinki) on suomalainen jääkiekkoilija. Hän pelasi maalivahtina SM-sarjassa vuosina 1962–1971 ja voitti kaksi Suomen-mestaruutta.


title: Henrik Granholm

text: Granholm edusti koko SM-sarjauransa ajan Helsingfors IFK:ta. Hän pelasi SM-sarjassa yhteensä 40 ottelua ja vaihtopenkillä istutut mukaan lukien otteluita kertyi 107. Jäähyjä hänelle määrättiin neljä minuuttia. Hän voitti Suomen-mestaruuden vuosina 1969 ja 1970 sekä saavutti lisäksi yhden SM-pronssin.


title: Eero Holopainen (jääkiekkoilija)

text: Eero Holopainen (s. 22. helmikuuta 1942 Tampere) on suomalainen jääkiekkoilija. Hän pelasi maalivahtina SM-sarjassa vuosina 1961–1973 ja voitti kolme Suomen-mestaruutta, kaikki eri seuroissa.


title: Eero Holopainen (jääkiekkoilija)

text: Holopainen edusti SM-sarjaurallaan Tampereen Ilvestä, Tampereen Kilpa-Veljiä, Helsingfors IFK:ta ja Helsingin Jokereita. Hän pelasi SM-sarjassa yhteensä 127 ottelua ja vaihtopenkillä istutut mukaan lukien 245 ottelua. Jäähyjä hänelle kertyi 14 minuuttia. Hän voitti Suomen-mestaruuden Ilveksessä vuonna 1962, HIFK:ssa vuonna 1969 ja Jokereissa vuonna 1973 sekä saavutti lisäksi yhden SM-hopean ja kaksi SM-pronssia.


title: Uskonnon olemuksesta

text: Uskonnon olemuksesta () on Ludwig Feuerbachin vuonna 1846 julkaisema uskonnonfilosofinen teos. Teoksen on suomentanut vuonna 1980 Vesa Oittinen. Teoksen kustansi Otava.


title: Pentti Karlsson

text: Pentti Karlsson (s. 22. huhtikuuta 1953 Helsinki) on suomalainen jääkiekkoilija. Hän pelasi SM-sarjassa ja SM-liigassa vuosina 1971–1980 ja voitti yhden Suomen-mestaruuden. Suomen maajoukkueessa hän pelasi kymmenen maaottelua.


title: Pentti Karlsson

text: Karlsson edusti pääsarjaurallaan Helsingfors IFK:ta ja Oulun Kärppiä. Hän pelasi SM-sarjassa ja SM-liigan runkosarjassa yhteensä 298 ottelua, joissa hänen tehopisteensä olivat 32 + 34 = 66 ja jäähymääränsä 132 minuuttia. SM-liigan pudotuspeleissä hän pelasi 11 ottelua ja kokosi niissä tehopisteet 0 + 2 = 2 sekä jäähyminuutteja kymmenen. Hän voitti Suomen-mestaruuden HIFK:ssa vuonna 1974 sekä saavutti lisäksi kaksi SM-hopeaa ja kaksi SM-pronssia.


title: Pentti Karlsson

text: Karlsson pelasi Suomen maajoukkueessa kymmenen maaottelua, joissa hänelle merkittiin yhteensä yksi syöttöpiste.


title: Vienna International Apartment

text: Vienna International Apartment (VIA) on nykytaiteen nättelytila ja taideprojekti, jonka kotipaikkana on Helsinki. Vienna International Apartment perustettiin Wienissä Itävallassa v. 2001, josta se muutti Turkuun v. 2003, Helsinkiin v. 2005, Brysseliin Belgiaan v. 2007 ja Geneveen Sveitsiin v. 2010. Vienna International Apartment on toiminut Helsingissä vuodesta 2013. Kevään 2015 VIA kuitenkin toimi Berliinissä Saksassa. Vuonna 2004 taustayhteisö Vienna International Apartment Art Association, voittoa tavoittelematon yhdistys, reisteröitiin Suomessa. .


title: Vienna International Apartment

text: Vienna International Apartment on järjestänyt vuosittain kaksi taidenäyttelyä perustajansa taiteilija ja kuraattori Silvio Salgadon (s. 1968) asunnossa. Tavoitteena on, teosten ja näyttelyiden kautta, nostaa keskusteluun nykytaiteen ja sen esillepanon käytäntöjä, erityisesti yksityisen ja julkisen elämänalueen ja yksityisten ja julkisten tilojen välisiä rajoja. Toinen erityispiirre on eri taustoista ja kokemuspiireistä - eri maista kotoisin olevien, eri ikäisten, eri koulutustaustan omaavien, eri medioita käyttävien - taiteilijoiden ja yleisön saattaminen yhteen; moneen näyttelyyn on myös liittynyt performansseja ja keskustelutilaisuuksia.


title: Vienna International Apartment

text: Yhteistyöprojekteja Vienna International Apartment on toteuttanut eri museoiden ja gallerioiden kanssa; mm. Wäinö Aaltosen museo, Turku; Helsingin kauppakorkeakoulu; Thomas K. Lang Gallery, Wien; Museum Baluarte de la Candelaria, Cádiz, Espanja; Instituto Camoes, Lissabon, Portugali; SECONDroom/ moorDNOCES Gallery, Bryssel, Belgia; ja PILOT International Art Forum, Lontoo, Iso-Britannia.


title: Vienna International Apartment

text: Näyttelyitä ovat tukeneet Taiteen keskustoimikunta, Varsinais-Suomen taidetoimikunta, British Council, IASPIS - International Artists Studio Programme in Sweden, Itävallan kulttuuriministeriö, KulturKontakt Austria, Itävallan liittokanslerinviraston taideosasto, Geneven kaupunki, Turun kaupunki, Suomen suurlähetystö, Wien, Itävallan suurlähetystö, Helsinki, Puolan suurlähetystö, Helsinki, Adam Mickiewicz Institute, Puolan kulttuuriministeriö, Polish Institute in Vienna ja Wienin kaupunki; sekä yhteistyökumppanit Secession, Exhibition Hall for Contemporary Art, Wien, Wai Wai Space, Bryssel, Sibelius-museo, Turku, FRAME - Finnish Fund for Art Exchange, IC - Instituto Camões, Portugalin ulkoasiainministeriö, Ibero-American Institute of Finland, Madrid, Suomen suurlähetystö, Lissabon, Webster University, Wien, Halikon kunta, Wäinö Aaltosen museo, Galleria Nunes, Helsinki, Helsingin kauppakorkeakoulu, Museum Baluarte de la Candelaria, Cádiz, Espanja ja Cádizin kaupunki. Yksityisistä yrityksistä mm. Przekrój Magazine, Warsaw, Stilissimo BVBA, Brussels, LVI-Pepe Oy, Turku, Stockmann Oyj Abp, Turku, Bauhaus Finland, Raisio, Pub Uusi Apteekki, Turku, Zdenko Dworak Ges.mbH, Vienna, Salon Autosähkö, Salo ja House Etuve, Bryssel, ovat tukeneet projekteja.


title: Vienna International Apartment

text: How did I get here (Part 2) 19.-20.6. 2015: Walt van Beek - Ariel Hassan - Ida Koitila - Jukka Korkeila - Roland Persson - Jussi Niva - Marguerite van Sandick


title: Vienna International Apartment

text: How Did I Get Here (Part 1) 13.12.2014-18.1. 2015: Sílvio Salgado


title: Vienna International Apartment

text:
Do Not Touch Please!
19.6.-8.8.2010:
Panagiotis Balomenos - Sabine Jelinek - Jukka Korkeila - Leung Hoi Yat Jonathan - Céline Prestavoine - Walt Van Beek - Tamara Van San


title: Vienna International Apartment

text:
Pleurer et Bonheur
18.12.2009-28.2.2010:
Michel Couturier - Simona Denicolai & Ivo Provoost - Korneel Devillé - Jörn Quandt - Philippe Van Wolputte - Mehdi-Georges Lahlou


title: Vienna International Apartment

text:
building dwelling thinking across the horizon line
18-31.12.2009:
Sílvio Salgado


title: Vienna International Apartment

text:
Land. A sense of place
4.12.2008-30.1.2009:
Jan Verbruggen


title: Vienna International Apartment

text:
Common-place
15.5.-20.6.2008:
Aglaia Konrad - Willem Oorebeek - Krüger & Pardeller


title: Vienna International Apartment

text:
Welcome to the Kingdom of Belgium. Homage to Marcel B.
22.11.-20.12.2007:
Panagiotis Balomenos - Petri Huurinainen - Lukas Schaller - Sílvio Salgado


title: Vienna International Apartment

text:
The cat inside
11.5.-6.2007:
Panagiotis Balomenos - Aku Korhonen - Nikola Uzunovski


title: Vienna International Apartment

text:
Kiss me just once more
23.11.-21.12. 2006:
Charlie Birch - Hannaleena Heiska - Midori Mitamura


title: Vienna International Apartment

text:
This is not a Finnish landscape
2-21.6.2006:
Sílvio Salgado


title: Vienna International Apartment

text:
In This (Our) Country. Art from Poland
25.11.-22.12.2005:
Dorota Buczkowska - Pawel Ksiazek - Robert Kusmirowski - Marcin Maciejowski - Marzena Nowak - Jan Simon


title: Vienna International Apartment

text:
Voyage in Place
26.5.-23.6.2005:
Panagiotis Balomenos - Philippine Hoegen - Tiina Laitanen - Hannele & Helena Romppanen - Jürg Schmoll


title: Vienna International Apartment

text:
I Like It Here
22.10.-26.11.2004:
Päivi Häkkinen - N.I.C.J.O.B. - Elin Strand


title: Vienna International Apartment

text:
Mum is not at home
14.5.-11.6.2004:
Anja Behrendt - Colin Guillemet - Sabine Jelinek - Kalle Turakka Purhonen - Tine Thorup


title: Vienna International Apartment

text:
IN&OUT
20.11.-12.12.2003:
Sílvio Salgado


title: Vienna International Apartment

text:
COME IN
8.5.-4.6.2003:
Laura Cull - Ursula Mayer - Niamh McCann - Elena Nemkova - Anna Nyberg - Johanna Rille


title: Vienna International Apartment

text:
Much Depends on the Viewer
16.10.-16.11.2002:
Charlie Birch - Lali Chetwynd - Sabine Jelinek - Paola Junqueira - Doris Krüger - Silvia Reneses - Elin Strand - Marta Traquino - Sylvia Wagner_Weger


title: Vienna International Apartment

text:
Within/Without Appearances
25.4.-15.5.2002:
Petri Huurinainen - Susi Jirkuff - Suse Krawagna - N.I.C.J.O.B. - Marina Seilern - Gerhard Treml


title: Vienna International Apartment

text:
Transcriptions
15.11.-14.12.2001:
Sílvio Salgado


title: Vienna International Apartment

text:
What colour has the sky got now?
22.5.2010, SECONDroom/ moorDNOCES Gallery, Bryssel:
Martha Traquino


title: Vienna International Apartment

text:
9 Voices, 9 Places - Finland
19.12.2008-1.3.2009, Museum Baluarte de la Candelaria, Cádiz, Espanja:
Adel Abidin, Panagiotis Balomenos, Päivi Häkkinen, Minna L. Henriksson, Petri Huurinainen, Kati Immonen, Jukka Korkeila, Harri Pälviranta, Roi Vaara. Kuraattori Silvio salgado.


title: Vienna International Apartment

text:
9 Voices, 9 Places - Finland
16.4.-9.5.2008, IC - Instituto Camões, Lissabon:
Adel Abidin, Panagiotis Balomenos, Päivi Häkkinen, Minna L. Henriksson, Petri Huurinainen, Kati Immonen, Jukka Korkeila, Harri Pälviranta, Roi Vaara. Kuraattori Silvio Salgado.


title: Vienna International Apartment

text:
building dwelling thinking across the horizon line - work II
Projekti Stilissimo design-studiossa, Bryssel 2007:
Sílvio Salgado


title: Vienna International Apartment

text:
The landscape within
Projekti yksityisasunnossa, Lauttasaari, Helsinki 2007:
Sílvio Salgado


title: Vienna International Apartment

text:
building dwelling thinking across the horizon line
Projekti Helsingin kauppakorkeakoulussa, Helsinki 2007:
Sílvio Salgado


title: Vienna International Apartment

text:
4133 Strokes - 4133 vetoa
Projekti yksityisasunnossa, Lönnrotinkatu, Helsinki 2006:
Sílvio Salgado


title: Vienna International Apartment

text:
It Could Be You
20.12.2006-7.1.2007, Galleria Nunes, Helsinki:
Jonathan Stiles


title: Vienna International Apartment

text:
Without Boundaries
30.9.-27.11.2005, Wäinö Aaltosen museo – Turun kaupungin taidemuseo, Turku:
Panagiotis Balomenos, Pirmin Blum, Karin Frank, Colin Guillemet, Petri Huurinainen, Doris Krüger & Walter Pardeller, Sabine Jelinek, Paola Junqueira, Niamh McCann, Anna Nyberg, Hannele & Helena Romppanen, Unstable Society of Flexible Production: Linus Elmes, Milo Lavén & Elin Strand. Kuraattori Silvio Salgado.


title: Vienna International Apartment

text:
Intermission: without Sibelius
12.1.-13.2.2005, Sibelius-museo, Turku:
Sílvio Salgado


title: Vienna International Apartment

text:
PILOT International Art Forum
15.-18.10.2004, Limehouse Town hall, Lontoo:
Päivi Häkkinen, kuraattori Sílvio Salgado


title: Vienna International Apartment

text:
Zeig mir was
8.9.-29.10.2004, Thomas K. Lang Gallery, Wien:
Sílvio Salgado


title: Vienna International Apartment

text:
Treffit
4.1.-29.2.2004, Franssintalon kulttuurikeskus, Halikko:
Sílvio Salgado


title: Vienna International Apartment

text:
Aurinkoinen tulevaisuus - Solig Framtid
6.6.-15.7.2004, Westers - Mathildedal - Salo:
Ympäristötaideprojekti, 25 taiteilijaa


title: Vienna International Apartment

text:
Sílvio Salgado: "Beyond the Museum: Art, Institutions and People"
8.11.2007, torstailuennot-sarja, Kuvataideakatemia, Helsinki.


title: Vienna International Apartment

text:
Sílvio Salgado: "Please come in! A discussion on private/public spaces and their relation to the viewer in contemporary art presentation, with the focus on the Vienna International Apartment”
15.2.2003, Christine König Gallery, Wien:
Luento ja keskustelutilaisuus Christine König –gallerian Saturday Lunch Lectures –sarjassa.


title: Vienna International Apartment

text: “Pleurer et Bonheur”, TV Brussels, 20.12.2009.


title: Vienna International Apartment

text: Colette Dubois, “Common-place pour Konrad, Oorenbeek, Krüger et Pardeller”, H Art Magazine, 29.5.2008.


title: Vienna International Apartment

text: Marja-Terttu Kivirinta, “Yksityisen ja julkisen rajalla”, Helsingin Sanomat, 18.12.2006.


title: Vienna International Apartment

text: “Mum is not at home”, toukokuu 2004, Flash Art Online .


title: Vienna International Apartment

text: Päivi Ojanperä, “Salgadon siirtolavat vapisuttavat yksityisyyden rajoja”, Turun Sanomat, 12.1.2004.


title: Vienna International Apartment

text: Minna Aalto, “Meditationer kring olika teman”, Åbo Underrättelser, 6.12.2003.


title: Vienna International Apartment

text: Jere Hakamäki, “Kurkistus liikkuvaan kotiin”, Turun Sanomat, 26.11.2003.


title: Vienna International Apartment

text: “Taidenäyttely yksityisasunnossa”, City, joulukuu 2003.


title: Vienna International Apartment

text: “Come In”, eSeL Arts Online, toukokuu 2003.


title: Vienna International Apartment

text: Nicole Scheyerer, “Kunst kurz”, Falter 42/02, 18-24.10.2002.


title: Vienna International Apartment

text: Manisha Jothady, “Vienna International Apartment”, FRAME Magazine, 11 April – 2.5.2002.


title: Jorma Virtanen

text: Jorma Virtanen (s. 11. heinäkuuta 1951 Helsinki) on suomalainen jääkiekkoilija. Hän pelasi maalivahtina SM-sarjassa ja SM-liigassa vuosina 1970–1980 ja voitti yhden Suomen-mestaruuden. Suomen maajoukkueessa hän pelasi kaksi maaottelua.


title: Jorma Virtanen

text: Virtanen edusti pääsarjaurallaan Helsingfors IFK:ta ja Lahden Reipasta. Hän pelasi SM-sarjassa ja SM-liigan runkosarjassa yhteensä 172 ottelua ja vaihtopenkillä istutut mukaan laskien 342 ottelua. Hän sai yhden syöttöpisteen eikä lainkaan jäähyjä. SM-liigan pudotuspeleissä hän pelasi kaksi ottelua ja oli kokoonpanoissa yhteensä 11 ottelussa. Hän voitti Suomen-mestaruuden HIFK:ssa vuonna 1974 sekä saavutti lisäksi kaksi SM-hopeaa ja kaksi SM-pronssia.


title: Ilpo Kuisma

text: Ilpo Kuisma (s. 19. maaliskuuta 1950 Urjala) on suomalainen jääkiekkoilija. Hän pelasi hyökkääjänä SM-sarjassa ja SM-liigassa vuosina 1967–1977. Suomen maajoukkueessa hän pelasi kolme maaottelua.


title: Ilpo Kuisma

text: Kuisma edusti pääsarjaurallaan Tampereen Tapparaa ja Helsingin Jokereita. Hän pelasi SM-sarjassa ja SM-liigan runkosarjassa yhteensä 263 ottelua, joissa hänen tehopisteensä olivat 117 + 89 = 206 ja jäähymääränsä 142 minuuttia. Hän saavutti kerran SM-pronssia.


title: Ilpo Kuisma

text: Kuisma pelasi Suomen maajoukkueessa kolme maaottelua, joissa hän ei saanut tehopisteitä.


title: Timo Parkkonen

text: Timo Parkkonen (s. 7. heinäkuuta 1952 Lahti) on suomalainen jääkiekkoilija. Hän pelasi SM-sarjassa ja SM-liigassa vuosina 1973–1977 ja oli kevään 1976 pudotuspelien pistepörssin ykkönen yhdessä Porin Ässien Rauli Levosen kanssa.


title: Timo Parkkonen

text: Parkkonen edusti koko pääsarjauransa ajan Helsingfors IFK:ta. Hän pelasi SM-sarjassa ja SM-liigan runkosarjassa yhteensä 109 ottelua, joissa hänen tehopisteensä olivat 26 + 23 = 49 ja jäähymääränsä 50 minuuttia. SM-liigan pudotuspeleissä hän pelasi seitsemän ottelua ja kokosi niissä tehopisteet 4 + 2 = 6 sekä jäähyminuutteja neljä. Parkkonen saavutti urallaan yhden Suomen mestaruuden (-74) ja yhden SM-hopean (-75). Parkkonen pelasi myös viisi kautta Ruotsissa. Sekä Eliserienissä ( Björklöven, Umeå), että Allsvenskanissa (Huddinge IK, Huddinge). Ruotsissa otteluita 162, maaleja 100, syöttöjä 87, yhteensä 187 pistettä. Jäähyjä 182 min PPG 1,15 .


title: Heikki Kojola

text: Heikki Kojola (17. syyskuuta 1953 Lapua – 1989) oli suomalainen jääkiekkoilija. Hän pelasi SM-sarjassa vuosina 1971–1975.


title: Heikki Kojola

text: Kojola edusti koko pääsarjauransa ajan Helsingfors IFK:ta. Hän pelasi SM-sarjassa yhteensä 46 ottelua, joissa hän ei saanut tehopisteitä eikä jäähyjä. Hän saavutti urallaan yhden SM-hopean ja yhden SM-pronssin.


title: Heikki Kojola

text: HIFK:n jälkeen Kojola pelasi I-divisioonassa edustaen PiTa:a kahden kauden ajan. Kaudeksi 1977–1978 Kojola siirtyi Tanskan pääsarjan Rungstediin. Seuraavalla kaudella hän voitti sarjan pistepörssin ensimmäisenä Rungstedin pelaajana.


title: Lasten kuningas

text: Lasten kuningas on kiinalainen elokuva vuodelta 1987. Se kertoo nuoresta miehestä, josta tulee opettaja maalaiskylään Kiinan kulttuurivallankumouksen aikana.


title: Abraham Melkiorinpoika

text: Abraham Melkiorinpoika (s. Uppsalassa - k. 1598 Tukholma) oli nuijasodan aikainen Pohjanmaan vouti ja nuijamiesten vastustaja.


title: Abraham Melkiorinpoika

text: Abraham Melkiorinpoika oli syntyään ruotsalainen. Hän toimi voutina Itä-Götanmaalla 1580-luvulla ja Helsinglannissa 1590-luvulla. Suomen käskynhaltija Klaus Fleming lähetti Abraham Melkiorinpojan Pohjanmaalle sen jälkeen kun Kaarle IX:n kannattajat olivat vanginneet vouti Tuomas Yrjönpojan ja lainlukija Erik Olavinpojan ja kuljettaneet heidät Ruotsiin. Abraham Melkiorinpoika oli kääntynyt katolilaisuuteen ja saanut valtakirjansa kuningas Sigismundilta Puolassa. Hän saapui Pohjanmaalle viimeistään elokuun puolivälissä vuonna 1596, mutta hän palasi Turkuun varoitettuaan talonpoikia kapinallisista hankkeista. Myöhemmin syksyllä Abraham Melkiorinpoika palasi Pohjanmaalle, mutta talonpoikien alettua polttamaan ratsutiloja, hän poistui jälleen maakunnasta.


title: Abraham Melkiorinpoika

text: Nuijasodan Nokian taistelussa joulukuussa 1596 Abraham Melkiorinpoika lähetettiin tarjoamaan sovintoa ehtona, että talonpojat luovuttavat huomattavimmat johtajansa tuomittaviksi. Tästä seurasi hämmennys, jonka takia talonpoikien päälliköt pakenivat ja talonpoikien joukot lyötiin näiden jouduttua hajaannuksen valtaan. Tämän jälkeen Abraham Melkiorinpoika vangitsi Jaakko Ilkan, Yrjö Kontsaksen, Pentti Pirin ja muutaman muun talonpoikaisjohtajan. Vastoin Klaus Flemingin myöhästynyttä kieltoa hän mestautti vangit Isokyrön kirkolla.


title: Abraham Melkiorinpoika

text: Sitten alkoivat pohjoispohjalaiset kapinoimaan, jolloin Abraham Melkiorinpoika ensin heille varoittavan kirjeen kirjoitettuaan, lähti muutaman kymmenen sotamiehen joukon voimin pohjoiseen kapinallisia rauhoittamaan. Kaarle-herttuan nimeämä uusi vouti Israel Larsinpoika oli kuitenkin antanut määräyksen pidättää Abraham Melkiorinpoika elävänä tai kuolleena. Pohjoispohjalainen partio Hannu Krankan ja Perttu Palon johdolla yllätti Abraham Melkiorinpojan joukon Kokkolan kirkon lounaispuolella olevalla Tarharannan niityllä. Abraham Melkiorinpoika pääsi pakoon, mutta hänet otettiin kiinni seuraavana päivänä etelämpää Kruununkylästä. Abraham Melkiorinpoika kuljettiin sidottuna ensin Tukholmaan ja sitten Arbogaan. Siellä koolla olleen säätyjen kokouksen asettama tilapäinen tuomioistuin tuomitsi hänet kuolemaan. Abraham Melkiorinpoika vetosi kuninkaaseen ja laati kaksi puolustuskirjelmää, jotka eivät kuitenkaan auttaneet vaan hänet teloitettiin Tukholmassa keväällä 1598.


title: Matteuksen evankeliumi (elokuva)

text: Matteuksen evankeliumi on Pier Paolo Pasolinin ohjaama elokuva vuodelta 1964. Se on kuvattu pääosin Italian Materassa. Muita kuvauspaikkoja oli eri puolilla Etelä-Italiaa muun muassa Calabriassa. Pääosissa esiintyy amatöörejä: esimerkiksi Juudasta esittää roomalainen rekkakuski ja vanhaa Neitsyt Mariaa Pasolinin oma äiti.


title: Reijo Rossi

text: Reijo Rossi (s. 18. kesäkuuta 1954 Tampere) on suomalainen jääkiekkoilija. Hän pelasi SM-sarjassa ja SM-liigassa vuosina 1973–1977 ja voitti yhden Suomen-mestaruuden.


title: Reijo Rossi

text: Rossi edusti pääsarjaurallaan Tampereen Tapparaa ja Rauman Lukkoa. Hän pelasi SM-sarjassa ja SM-liigan runkosarjassa yhteensä 77 ottelua, joissa hänen tehopisteensä olivat 2 + 0 = 2 ja jäähymääränsä 38 minuuttia. SM-liigan pudotuspeleissä hän pelasi neljä ottelua, joissa hän ei saanut tilastomerkintöjä. Rossi voitti Suomen-mestaruuden Tapparan joukkueessa vuonna 1975 sekä saavutti lisäksi yhden SM-hopean.


title: Antti Perttula

text: Antti Perttula (s. 23. toukokuuta 1943 Tampere) on suomalainen jääkiekkoilija. Hän pelasi SM-sarjassa vuosina 1964–1975 ja voitti yhden Suomen-mestaruuden.


title: Antti Perttula

text: Perttula edusti SM-sarjaurallaan Helsingfors IFK:ta, Tampereen Tapparaa ja Helsingin Jokereita. Hän pelasi SM-sarjassa 234 ottelua, joissa hänen tehopisteensä olivat 43 + 31 = 74 ja jäähymääränsä 80 minuuttia. Perttula voitti Suomen-mestaruuden Tapparan joukkueessa vuonna 1975 sekä saavutti lisäksi yhden SM-hopean ja yhden SM-pronssin.


title: Ganso

text: Paulo Henrique Chagas de Lima (s. 12. lokakuuta 1989 Ananindeua, Pará) tunnetaan myös nimellä Paulo Henrique Ganso tai Ganso, on brasilialainen jalkapalloilija, joka edustaa Sevillaa. Vuonna 2009 hän oli ehdolla Brasilian liigan lupaavammaksi pelaajaksi.Henkilökohtaiset


title: Frederick Whitcroft

text: Frederick John "Fred" Whitcroft (20. joulukuuta 1882 Port Perry, Ontario – 9. elokuuta 1931) oli kanadalainen jääkiekkoilija, joka hyökkääjänä pelasi useissa amatööriseuroissa kuten myös varhaisissa ammattilaisjoukkueissa. Näistä mainittakoon Renfrew Creamery Kings ja Kenora Thistles.


title: Frederick Whitcroft

text: Uransa alkuvaiheissa hän saavutti kiekkopiireissä mainetta erinomaisilla otteillaan Peterborough Colts -amatööriseurassa. Vuonna 1907 Stanley Cup -mestari Kenora Thistles allekirjoitti hänen kanssaan 700 dollarin sopimuksen. Whitcroft pelasi hyvin, mutta ei voinut estää Thistlesin tappiota Stanley Cupin loppuottelussa Montreal Wanderersille kahdessa ottelussa.


title: Frederick Whitcroft

text: Seuraavana vuonna Whitcroft allekirjoitti sopimuksen Alberta Professional Hockey Leaguessa pelaavan Edmonton Eskimosin kanssa. Kaksi vuotta sarjan maalitilastoja hallittuaan, mutta Stanley Cupia turhaan tavoiteltuaan Whitcroft palasi itään ja teki sopimuksen National Hockey Association -liigan Renfrew Creamery Kings -seuran kanssa. Sopimuksen arvo oli 2 000 dollaria. Hänen joukkuetovereitaan olivat tulevat Hockey Hall of Fame -tähdet Cyclone Taylor, Frank Patrick, Lester Patrick ja Newsy Lalonde. Kun Stanley Cupin tavoittelu tämänkään organisaation riveissä ei onnistunut, Whitcroft vetäytyi kiekkoilusta.


title: Frederick Whitcroft

text: Frederick Whitcroft valittiin Hockey Hall of Fameen 1962.


title: Jorma Vilen

text: Jorma Vilen (s. 6. syyskuuta 1946 Tampere) on suomalainen jääkiekkoilija. Hän pelasi SM-sarjassa ja SM-liigassa vuosina 1966–1976 ja voitti kaksi Suomen-mestaruutta.


title: Jorma Vilen

text: Vilen edusti pääsarjaurallaan Tampereen Kilpa-Veljiä ja Tampereen Tapparaa. Hän pelasi SM-sarjassa ja SM-liigan runkosarjassa yhteensä 234 ottelua, joissa hänen tehopisteensä olivat 15 + 26 = 41 ja jäähymääränsä 141 minuuttia. Vilen voitti Suomen-mestaruuden TK-V:n joukkueessa vuonna 1968 ja Tapparan joukkueessa vuonna 1975 sekä saavutti lisäksi yhden SM-hopean.


title: Pekka Sartjärvi

text: Pekka Sartjärvi (s. 11. elokuuta 1953 Heinola) on suomalainen jääkiekkoilija. Hän pelasi SM-sarjassa ja SM-liigassa vuosina 1972–1977.


title: Pekka Sartjärvi

text: Sartjärvi edusti pääsarjaurallaan Saimaan Palloa, Tampereen Tapparaa ja Tampereen Ilvestä. Hän pelasi SM-sarjassa ja SM-liigan runkosarjassa yhteensä 123 ottelua, joissa hänen tehopisteensä olivat 26 + 14 = 40 ja jäähymääränsä 18 minuuttia. Sartjärvi saavutti urallaan yhden SM-hopean.


title: Seppo Mäkinen (jääkiekkoilija, 1943)

text: Seppo Ilmari Mäkinen (s. 30. lokakuuta 1943 Tampere) on suomalainen jääkiekkoilija. Hän pelasi SM-sarjassa vuosina 1961–1973 ja voitti yhden Suomen-mestaruuden.


title: Seppo Mäkinen (jääkiekkoilija, 1943)

text: Mäkinen edusti koko SM-sarjauransa ajan Tampereen Tapparaa. Hän pelasi SM-sarjassa yhteensä 220 ottelua, joissa hänen tehopisteensä olivat 84 + 56 = 140 ja jäähymääränsä 169 minuuttia. Hän voitti Suomen-mestaruuden vuonna 1964 sekä saavutti lisäksi yhden SM-hopean ja yhden SM-pronssin.


title: Venny Snellman

text: Venny Snellman (21. marraskuuta 1893 Raahe – 29. tammikuuta 1966 Helsinki) oli suomalainen sairaanhoitoalan uranuurtaja ja Suomen sairaanhoitajakoulutuksen sekä hoitotyön kehittäjä. Hän oli koulutukseltaan ylioppilas ja valmistui vuonna 1917 sairaanhoitajaksi. Snellman toimi Mannerheimin Lastensuojeluliiton lastenhuoltotyön tarkastajana vuosina 1922–1929 ja ensimmäisenä Lääkintöhallituksen sairaanhoitajakoulutuksen tarkastajana vuosina 1930–1958. Hän perusti Sairaanhoitajien koulutussäätiön (SHKS) vuonna 1944.


title: Venny Snellman

text: Snellmanille myönnettiin Florence Nightingale -mitali vuonna 1947 ja sosiaalineuvoksen arvonimi 1953. Sairaanhoitajien koulutussäätiö jakaa Venny Snellmanin nimeä kantavaa tunnustusapurahaa.


title: Venny Snellman

text: Venny Snellman kuului Snellman-sukuun. Johan Vilhelm Snellman oli hänen isänsä serkku.


title: Jarmo Grönlund

text: Jarmo Grönlund (s. 28. joulukuuta 1948 Tampere) on suomalainen jääkiekkoilija. Hän pelasi maalivahtina SM-sarjassa vuosina 1967–1975 ja voitti yhden Suomen-mestaruuden.


title: Jarmo Grönlund

text: Grönlund edusti SM-sarjaurallaan tamperelaisseuroja Tapparaa ja Hilparaa. Hän pelasi SM-sarjassa 19 ottelua ja vaihtopenkillä istutut mukaan laskien 55 ottelua. Jäähyjä hänelle kertyi kymmenen minuuttia. Hän voitti Suomen-mestaruuden Tapparan joukkueessa vuonna 1975.


title: Ryan McDonagh

text: Ryan McDonagh (s. 13. kesäkuuta 1989 Saint Paul, Minnesota, Yhdysvallat) on yhdysvaltalainen jääkiekkopuolustaja, joka edustaa NHL-joukkue Tampa Bay Lightningia. Jatkoaika.comin verkkolehti määrittelee McDonaghin kahden suunnan puolustajaksi, jonka vahvuuksia ovat esimerksi luistelun voimantuotto ja laadukas laukaus. McDonaghin kausipalkka on 4,7 miljoonaa Yhdysvaltain dollaria.


title: Ryan McDonagh

text: McDonagh kävi lukion Cretin-Derham Hall High Schoolissa, jossa hän voitti Minnesotan alueellisen mestaruuden keväällä 2006. Vuonna 2007 McDonagh palkittiin Minnesota Mr. Hockey-palkinnolla, joka annetaan osavaltion vuoden lukiolaispelaajalle. Montréal Canadiens varasi hänet ensimmäisellä kierroksella 12. pelaajana NHL:ään kesällä . McDonagh oli varaustilaisuuden neljäntenä varattu puolustaja.


title: Ryan McDonagh

text: Vuodet 2007–2010 McDonagh kävi Wisconsinin yliopistoa. Hänet valittiin siellä ensimmäisen kautensa päätteeksi WCHA:n tulokkaiden tähdistökentälliseen. Vuosina 2009 ja 2010 McDonagh valittiin WCHA:n akateemiseen tähdistökentälliseen. Noista jälkimmäisen kauden 2009–2010 päätteeksi Wisconsinin kapteenina toiminut McDonagh valittiin myös WCHA:n toiseen tähdistökentälliseen.


title: Ryan McDonagh

text: Kesällä 2009 Montréal Canadiens kauppasi McDonaghin oikeudet Christopher Higginsin, Pavel Valentenkon ja Doug Janikin kanssa New York Rangersiin vaihdossa Scott Gomeziin, Tom Pyattiin ja Michael Bustoon. Hän siirtyi Rangersiin organisaatioon kolmivuotisella tulokassopimuksella heinäkuussa 2010. McDonagh aloitti kauden farmijoukkue Hartford Wolf Packissa (marraskuusta 2010 lähtien Connecticut Whale), AHL:ssä, jossa hän pelasi noin puolet kaudestaan. McDonagh teki NHL-debyyttinsä 7. tammikuuta 2011 Dallas Starsia vastaan. Hän pelasi Rangersissa koko loppukauden ja teki 40 runkosarjaottelussa tehot 1+8=9 sekä pelasi viisi playoff-ottelua ilman tehopisteitä.


title: Ryan McDonagh

text: 11. maaliskuuta 2011 Pittsburgh Penguinsin Matt Cooke taklasi McDonaghia törkeästi kyynärpäällä päähän. Hän sai tilanteesta ulosajon, pitkän runkosarjan lopun sekä pudotuspelien ensimmäisen kierroksen kattavan pelikiellon ja menetti noin 154 000 euroa palkastaan. McDonagh ei kuitenkaan loukkaantunut tilanteessa ja Cooke on pyytänyt häneltä anteeksi tekoaan.


title: Ryan McDonagh

text: McDonagh iski NHL-uransa avausosuman runkosarjan viimeisessä ottelussa 9. huhtikuuta 2011 New Jersey Devilsin Martin Brodeurin taakse. Hänen maalinsa jäi Rangersin voittomaaliksi ja ratkaisi joukkueelle itäisen konferenssin viimeisen pudotuspelipaikan.


title: Ryan McDonagh

text: Siirtotakarajalla helmikuussa 2018 McDonagh siirtyi yhdessä J.T. Millerin kanssa Tampa Bay Lightningiin vaihdossa Vladislav Namestnikoviin ja 1. kierroksen varaukseen 2018


title: Ryan McDonagh

text: McDonagh edusti Yhdysvaltoja MM-kilpailuissa vuonna 2011. Hän pelasi myös alle 20-vuotiaiden MM-kilpailuissa vuonna 2009 sekä alle 18-vuotiaiden MM-kilpailuissa vuonna 2007, jolloin tuli hopeaa.


title: Ryan McDonagh

text: McDonaghin eno on entinen amerikkalaisen jalkapallon pelaaja ja NFL-pelinrakentaja Steve Walsh.


title: Viettelysten ilta

text: Viettelysten ilta () on Ingmar Bergmanin ohjaama elokuva vuodelta 1953. Elokuva kertoo kiertävän sirkuksen omistajan ja hänen tyttöystävänsä välisestä suhteesta.


title: Viettelysten ilta

text: Elokuva on merkkitapaus Bergmanin varhaistuotannossa: siinä tulee esille hänen omaperäinen tyylinsä ja esitellään ensi kertaa monia piirteitä, joista myöhemmin tuli Bergmanin tunnusmerkkejä. Kuvaus korostaa valon ja varjon leikkiä, latautunut vuoropuhelu vuorottelee paljonpuhuvan hiljaisuuden kanssa ja tapahtumaympäristökin on esiintyvän taiteen maailma, johon Bergman palasi myöhemmin esimerkiksi "Fannyssa ja Alexanderissa".


title: Rauli Ottila

text: Rauli Ottila (s. 17. joulukuuta 1947 Turku) on suomalainen jääkiekkoilija. Hän pelasi maalivahtina SM-sarjassa vuosina 1966–1975.


title: Rauli Ottila

text: Ottila edusti koko SM-sarjauransa ajan Turun Palloseuraa. Hän pelasi SM-sarjassa 65 ottelua ja vaihtopenkillä istutut mukaan laskien 207 ottelua. Hän sai urallaan yhden SM-hopeamitalin.


title: Érik Lamela

text: Érik Manuel Lamela (s. 4. maaliskuuta 1992 Buenos Aires) on argentiinalainen jalkapalloilija, joka edustaa Englannin Valioliigassa pelaavaa Tottenham Hotspuria. Hän on pelipaikaltaan piilokärki tai oikea laitahyökkääjä. Lamela tunnetaan ketteränä ja teknisenä pelaajana.


title: Érik Lamela

text: Jalkapallolehti FourFourTwo sisällytti kesäkuun 2011 numerossaan Lamelan julkaisemalleen maailman 20 parhaan alle 20-vuotiaan jalkapalloilijan listalle kutsuen häntä "uudeksi Rivaldoksi".


title: Érik Lamela

text: Lamela teki ensiesiintymisensä River Platen edustusjoukkueessa virallisessa miesten sarjapelissä 13. kesäkuuta 2009 Clausuran ottelussa Tigreä vastaan ja onnistui maalinteossa ensimmäisen kerran 5. joulukuuta 2010 Apertura-sarjan ottelussa Colónia vastaan.


title: Érik Lamela

text: Kesällä 2011 Lamela siirtyi 15 miljoonalla eurolla Italian Serie A:n AS Romaan. Hän nousi heti runkopelaajaksi pelaten ensimmäisen kautensa aikana 29 sarjaottelua, joissa hän teki neljä maalia. Toisella Serie A -kaudellaan Lamela teki 33 ottelussa 15 maalia. Hän oli koko sarjan maalintekijätilastossa jaetulla viidennellä sijalla ja joukkueensa toiseksi paras maalintekijä 16 maalia tehneen Pablo Daniel Osvaldon jälkeen.


title: Érik Lamela

text: Kesällä 2013 Tottenham Hotspur hankki Lamelan 30 miljoonalla eurolla. Ensimmäisellä Valioliiga-kaudellaan hän istui enimmäkseen vaihtopenkillä pelaten yhdeksän sarjaottelua, joissa hän ei tehnyt maaleja.


title: Érik Lamela

text: Argentiinan A-maajoukkueessa Lamela pelasi ensimmäisen kerran vuonna 2011.


title: Érik Lamela

text:
Kausi 2014-2015 jäi Lamelalta aika vaisuksi vaikka toinen Valioliiga kamppailu Queens Park Rangersiä vastaan herätti lupauksia,Lamela keräsi ottelussa kaksi syöttöä. 23.10 Lamela teki kaksi maalia Eurooppa-liigassa Asteras Tripolista vastaan ,josta ensimmäisen upealla Rabonalla.Lamelan avaus maali valioliigassa tuli vasta 20.12-2014 ottelussa Burnley:tä vastaan. Koko kaudella saldoksi Lamelalle kertyi
vain kaksi maalia 33:messa valioliiga kamppailussa,hän oli kuitenkin Tottenhamin paras syöttäjä valioliigassa seitsemällä syötöllään.


title: Érik Lamela

text:
Kausi 2015-2016 alkoi ensimmäistä kolmea Valioliiga ottelua lukuun ottamatta yllättävän hyvin. Lamelan kauden avaus maali syntyi
Eurooppa-liigassa Azerbaijanilaista Qarabagia vastaan 17.9. 26.9 Lamela teki maalin ja syötti yhden 4-1 kotivoitossa sarjakärki Manchester Cityä vastaan. 1.10 Eurooppa-liiga ottelussa AS Monacoa vastaan Lamela onnistui jälleen maalinteossa. Lamela onnistui saavuttamaan viime kauden maali määränsä jo kauden yhdennessätoista ottelussa tekemällä maalin Bournemouthin verkkoon 1-5 vierasvoitossa. 10. joulukuuta Lamela teki ammattilaisuransa ensimmäisen hattutempun Eurooppa-liigan ottelussa ranskalaista AS Monacoa vastaan. 28. joulukuussa ottelussa Watford FCtä vastaan Lamela onnistui maalinteossa ja katkaisi näin yhdeksän peräkkäisen ottelun maalittoman putken. 25.2 Lamela onnistui jälleen eurooppa-liigassa maalinteossa 3-0 kotivoitossa Fiorentinaa vastaan. 10. huhtikuuta Lamela teki maalin ja antoi yhden syötön Manchester Unitedia vastaan. 18. huhtikuuta Lamela merkkautti jälleen yhden syöttöpisteen Stoke Cityä vastaan. Kaudella Lamela pelasi Valioliigassa yhteensä 34 ottelua joissa teki 5 maalia ja antoi 9 maalisyöttöä.


title: Érik Lamela

text: Lamela muistuttaa hieman FC Bayern Münchenin hollantilaistähteä Arjen Robbenia siinä mielessä, että hän pelaa oikeaa laitahyökkääjää ja leikkaa usein keskellä laukoakseen vasemmalla jalallaan. Hän on myös äärimmäisen tekninen sekä nopea.


title: Malaoksoni

text: Malaoksoni on orgaaninen fosforihappoesteri, jonka kemiallinen kaava on CHOPS. Sitä syntyy hyönteisen elimistössä malationista, joka myös on rikkipitoinen tiofosfaatti. Malaoksonissa malationin toinen rikkiatomi on vaihtunut happeen. Tätä, paljon myrkyllisempää happijohdosta, syntyy vain hitaasti nisäkkään elimistössä toisin kuin hyönteisillä ja se hajoaa melko nopeasti, joten nisäkkäiden elimistöön ei muodostu siitä merkittäviä pitoisuuksia. Aine sitoutuu lähtemättömästi asetyylikoliiniesteraasiin, jonka inaktivoituessa hermostoon kertyy asetyylikoliinia, joka tappaa hyönteisen hermoston ylikuormitukseen.


title: Malaoksoni

text: Malaoksonin moolimassa on 314,292 g/mol ja CAS-numero 1634-78-2.


title: Levan Tediašvili

text: Levan Tediašvili (, s. 15. maaliskuuta 1948 Sagaretšo, Georgian SNT) on georgialainen poliitikko ja Neuvostoliittoa urheilu-urallaan edustanut entinen vapaapainija, olympiavoittaja, maailman- ja euroopanmestari.


title: Levan Tediašvili

text: Tediašvili saavutti painijanurallaan kaksi olympiavoittoa, neljä maailmanmestaruutta ja kolme Euroopan mestaruutta. Lisäksi hän saavutti kerran MM-hopeaa ja EM-kilpailujen kuudennen sijan.


title: Levan Tediašvili

text: Tediašvili on toiminut myös Georgian kansanedustajana. Vuonna 2005 hänet nimitettiin kansainväliseen painin hall of fameen.


title: Kimmo Kantanen

text: Kimmo Kantanen (s. 13. toukokuuta 1946 Helsinki) on suomalainen jääkiekkoilija. Hän pelasi SM-sarjassa vuosina 1965–1971.


title: Kimmo Kantanen

text: Kantanen edusti SM-sarjaurallaan Oulun Kärppiä kausilla 1965–1966 ja 1967–1968 sekä turkulaista Kiekko-67:ää kaudella 1970–1971. Hän pelasi SM-sarjassa yhteensä 47 ottelua, joissa hänen tehopisteensä olivat 10 + 8 = 18 ja jäähymääränsä 10 minuuttia.


title: Alaston saari

text: Alaston saari on japanilainen elokuva vuodelta 1961. Se kertoo perheen elämästä ankarissa oloissa pienellä saarella. Elokuvassa ei ole lainkaan vuoropuhelua.


title: Rikosten pyörteessä

text: Rikosten pyörteessä ("Gun Crazy" tai "Deadly Is the Female") on film noir -elokuva vuodelta 1949. Aseellisiin ryöstöihin erikoistuvasta nuorestaparista kertovan elokuvan käsikirjoitti Dalton Trumbo, mutta se laitettiin Millard Kaufmanin nimiin Trumbon jouduttua Hollywoodin mustalle listalle. Elokuva toimi edeltäjänä Arthur Pennin "Bonnie ja Clydelle".


title: Rikosten pyörteessä

text: "Rikosten pyörteessä" valittiin vuonna 1993 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia.


title: Rikosten pyörteessä

text: Vuonna 1992 tuli ensi-iltaan uusintaversio "Guncrazy – Hullu rakkaus", jossa on aineksia myös Nicholas Rayn elokuvasta "He elävät öisin" (1948).


title: Ahmet Ayık

text: Ahmet Ayık (s. 31. maaliskuuta 1938 Doğanşar) on turkkilainen entinen vapaapainija, olympiavoittaja, maailman- ja euroopanmestari.


title: Ahmet Ayık

text: Ayık saavutti painijanurallaan olympiavoiton ja -hopean, kaksi maailmanmestaruutta ja kaksi Euroopan mestaruutta. Lisäksi hän saavutti kerran MM-hopeaa ja EM-hopeaa. Vuonna 2004 Ayık nimitettiin kansainväliseen painin hall of fameen.


title: Lääkäripäivät

text: Lääkäripäivät voi tarkoittaa mm. seuraavia:


title: Nuuskaus

text: Nuuskaaminen tarkoittaa jauhemaisen huumausaineen vetämistä nenään hengityksen mukana. Nuuskattavia huumeita ovat esimerkiksi amfetamiinit, kokaiini ja opiaatit.


title: Nuuskaus

text: Nuuskaus ei ole sama asia kuin imppaus.


title: Pakul

text: Pakul, myös: Pakol, Phakhol tai Khapol (nimi tulee khowarin kielestä), on esimerkiksi Afganistanissa käytetty pyöreä, pehmeä päähine. Sen valmistusmateriaalina käytetään villaa, ja sen värejä ovat monet maanläheiset värit, kuten ruskea, musta, harmaa ja beige. Se on mahdollisesti lähtöisin nykyisen Pohjois-Pakistanin alueelta. Sitä alkoivat suosia 1900-luvun alussa erityisesti Afganistanin koillisosien pataanit suurten turbaanien sijasta, mutta sen käyttö on levinnyt laajalle Pohjois-Afganistanissa, mutta sitä käytetään myös Pakistanissa sekä Uzbekistanissa ja Tadžikistanissa.


title: Pakul

text: Hattu valmistetaan villakankaasta. Kangas ommellaan sylinteriksi, ja sen toiseen päähän ommellaan pyöreä noin halkaisijaltaan noin 30 cm:n mittainen kangas. Sylinteri rullataan niin että se muodostaan reunuksen pyöreän osan alle. Lakki tuli tunnetuksi Venäjän ja Afganistanin välisen sodan aikana, kun afganistanilainen sotasankari Ahmad Shah Massoud näkyi usein televisiossa päässään pakul.


title: Tampereen lääkäripäivät

text: Tampereen lääkäripäiviä on järjestetty Tampereella Tampere-talossa vuosittain vuodesta 1980 lähtien. Lääkäriosallistujia on ollut n. 3000. Tampereen lääkäripäivät on lääkäreille suunnattu jatko- ja täydennyskoulutuspahtuma, jonka järjestäjinä ovat Tampereen Lääkäriseura ja Suomalainen Lääkäriseura Duodecim.


title: Tampereen lääkäripäivät

text: Tampereen lääkäripäivillä järjestetään myös laaja lääkealan näyttely.


title: Morfaani

text: Morfaani voi tarkoittaa eri huumeiden ja lääkkeiden kemikaalejen rakenteita ja esiasteita, joita ovat:


title: Rasemorfaani

text: Rasemorfaani on dekstrorfaanin ja levorfanolin raseeminen seos.


title: Levorfanoli

text: Levorfanoli ((-)-3-hydroksimorfinaani) on vahva synteettinen opioidi, jota käytetään kroonisen neuropaattisen kivun lievitykseen. Kemiallisesti levorfanoli kuuluu morfinaaneihin ja se on rasemorfaanin "vasenkätinen" (levorotatorinen) stereoisomeeri. Rasemorfaanin "oikeakätinen" (dekstrorotatorinen) enantiomeeri on dekstrorfaani. Levorfanoli tuli markkinoille ensi kerran Saksassa 1948 suun kautta nautittavana morfiininkaltaisena kipulääkkeenä.


title: Levorfanoli

text: Ihmisen opioidireseptorit löydettiin vuonna 1971 tritiumilla leimatun levorfanolin avulla.


title: Levorfanoli

text: Levorfanolia myydään kauppanimellä Levo-Dromoran.


title: Levorfanoli

text: Levorfanoli vaikuttaa samalla tavalla kuin morfiini ja on sitä 4-8 kertaa voimakkaampaa ja sillä on myös pitempi puoliintumisaika. Suun kautta nautittuna 4 mg levorfanolia vastaa 30 mg morfiinia.


title: Levometorfaani

text: Levometorfaani (3-metoksi-17-metyylimorfinaani) on metorfaanin L-stereoisomeeri ja yleisen yskänlääkemolekyylin dekstrometorfaani peilikuvaisomeeri. Näiden kahden stereoisomeerin vaikutukset ovat hyvin erilaiset, dekstrometorfaani on alhaisilla pitoisuuksilla yskänlääke ja korkeilla pitoisuuksilla dissosiatiivinen, kun taas levometorfaani on opioidikipulääke. Levometorfaanilla on samankaltaisia vaikutuksia kuin levorfanolilla, mutta sen täytyy ensin demetyloitua maksassa tullakseen aktiiviseksi.


title: Metorfaani

text: Metorfaani on yhteisnimitys kahdelle orgaaniselle yhdisteelle, dekstrometorfaani (DXM) ja levometorfaani, jotka ovat toistensa enantiomeereja.


title: Metorfaani

text: Dekstrometorfaania käytetään yleensä yskänlääkkeenä, ja se on Suomessa käsikauppalääke, mutta sitä voidaan myös käyttää dissosiatiivisena päihteenä.


title: Metorfaani

text: Dekstrometorfaani voi olla hengenvaarallinen suurilla (yli 1500 mg) päihtymiseen tarkotetuilla annoksilla.


title: Metorfaani

text: Levometorfaani taas puolestaan on voimakas opioidi ja analgeetti. Sitä ei markkinoida lääkekäyttöön.


title: Metorfaani

text: Rasemetorfaani on raseeminen seos kahdesta metorfaanin muodosta.


title: Levo

text: Levo voi tarkoittaa:


title: Sweet Lorraine (vuoden 1928 kappale)

text: ”Sweet Lorraine” on Cliff Burwellin säveltämä ja Mitchell Parishin sanoittama yhdysvaltalainen musiikkikappale vuodelta 1928.


title: Sweet Lorraine (vuoden 1928 kappale)

text: Burwell soitti pianoa muun muassa Rudy Valléen yhtyeessä ja ”Sweet Lorraine” oli hänen ainoa hittisävellyksensä. Vallée nauhoitti kappaleen Heigh-Ho Yale Collegians -yhtyeensä kanssa vuonna 1928. Myös Jimmie Noone (1928), Isham Jones (1932), Joe Venuti (1933) ja Teddy Wilson (1935) nauhoittivat omat versionsa kappaleesta. Kappale on erittäin suosittu jazzmusiikissa ja siitä on tullut yksi tyylilajin standardeista.


title: Sweet Lorraine (vuoden 1928 kappale)

text: Pianisti Nat King Cole tutustui Jimmie Noonen versioon kappaleesta nuorukaisena Chicagossa. Tarinan mukaan Colen ura laulajana alkoi vuonna 1938, kun juopunut asiakas vaati losangeleslaisessa yökerhossa pidetyssä konsertissa häntä laulamaan jotakin. Cole kieltäytyi, mutta yökerhon omistaja Bob Lewis komensi hänet laulamaan. Colen laulettua ”Sweet Lorrainen” Lewisin sanotaan asettaneen kruunun hänen päähänsä ja antaneensa hänelle lisänimen ”King” (”kuningas”).


title: Sweet Lorraine (vuoden 1928 kappale)

text: Kappaleen rakenne on AABA. Sävellyksen A-osa on F-duurissa ja B-osa B-duurissa. Kvinttiympyrän mukaiset sointuvaihdokset ovat tärkeässä osassa kappaleen harmoniassa.


Suomi yleisurheilun maailmanmestaruuskilpailuissa 2011 käsittelee Suomen joukkueen valintaa Daegussa 27.8.–4.9.2011 pidettyihin vuoden 2011 yleisurheilun maailmanmestaruuskilpailuihin ja menestymistä niissä. Suomi on ollut alusta asti jokaisissa yleisurheilun maailmanmestaruuskilpailuissa mukana ja osallistui kisoihin 13. kerran. Suomen Urheiluliiton tavoite oli yksi mitali ja kaksi pistesijaa. Tavoitetta ei saavutettu. Suomen parhaiksi sijoituksiksi jäivät Antti Ruuskasen ja Olli-Pekka Karjalaisen yhdeksännet sijat keihäässä ja moukarissa.


title: Suomi yleisurheilun maailmanmestaruuskilpailuissa 2011

text: Kisoihin voi yksilölajiin valita enintään neljä rikkonutta tai yhden B-rajan rikkoneen 0, 1, 2 tai 3 A-rajan saavuttaneen urheilijan kanssa. Vain kolme saa kilpailla. Suomella ei ole yhtään Euroopan- tai maailmanmestaria. Heidät voisi lähettää Daeguun ilman saavutettua tulosrajaa.


text: Suomen Urheiluliitto SUL:n omassa valintajärjestelmässä määritellään, miten rajat saavuttaneista urheilijoista muodostetaan Suomen joukkue. Jos rajan saavuttaneita on enemmän kuin on mahdollista valita, otetaan huomioon vuoden 2011 tulokset. Suurin painoarvo oli Kalevan kisojen tuloksilla (4.–7.8.). Myös keihäässä huomioitiin vuoden 2011 tulokset, mutta painotetaan Kalevan kisojen lisäksi erityisesti Timanttiliigan osakilpailuja sekä Keihäskarnevaaleja (3.7. Pihtiputaalla). Ensimmäinen valinta tapahtui 4.7. ja toinen 15.8.2011. Tulosrajatavoitteiden lisäksi toisen valinnan hetkellä valittavan kilpakunto ja terveydentila piti olla moitteeton. Näiden lisäksi SUL asetti omat rajat maratonille ja kävelyihin (maraton, miehet/naiset: 2.16.00/2.38.00; 20 km kävely, m/n: 1.23.00/1.35.00; 50 km kävely: 4.03.00). .


text: Karsinta-aikana 1.10.2010–15.8.2011 (maraton, ottelut ja kävelyt 1.1.2010 alkaen) seuraavat urheilijat saavuttivat joko A- tai B-rajan (paras tulos ilmoitettu, valitut lihavoituna ja varaedustajat kursiivilla):


text: Ensimmäinen valinta 4.7.


text: Toinen valinta 13.8.


text: Joukkueesta, 13 urheilijaa, tuli kaikkien aikojen pienin Suomen osalta. Ylen yleisurheiluasiantuntijana käyttämän Mika Lehtimäen mielestä syyt olivat toisaalta heikko tulostaso ja toisaalta "todella kovat" tulosrajat.


text: Kaksi mahdollista valintaa jätettiin kuitenkin tekemättä. SUL perusteli maratonille itse asettamiaan rajoja tasa-arvoisuudella. Sen mukaan IAAF asettaa näihin löysemmät rajat kuin muihin lajeihin jotta kilpailuille tulisi komeammat puitteet. Siten rajat saavuttaneet naismaratoonarit Leena Puotiniemi ja Johanna Kykyri jäivät MM-joukkueen ulkopuolelle.


text: Teemu Wirkkala keskeytti kesäkuussa kautensa tulevan kyynärpääleikkauksen vuoksi eikä häntä voitu valita kisoihin. Pihtiputaan keihäskarnevaalien jälkeen keihäänheittäjät päätettiin valita vasta toisessa valinnassa kesän heikon tulostason vuoksi.


text: Kalevan kisoissa ratkaistiin kolme MM-paikkaa. Seipäässä Bergius voitti tuloksella 560 ja Salomäki tuli toiseksi, 554. Bergius saavutti tällä paikan MM-koneeseen. Moukarissa Karjalainen hankki paikan voittamalla kultaa (75,20). Seppänen sai hopeaa (74,47) ja Söderberg pronssia (73,12). Mannio varmisti keihään MM-valintansa ja voitti kultaa (85,12). Järvenpää tuli hopealle (80,10) ja Ruuskanen pronssille (79,51). Tero Pitkämäki ei osallistunut kilpailuun, minkä vuoksi muita valintoja ei vielä tehty vaan jätettiin lopullinen valinta Lappeenrannan eliittikisojen jälkeiseksi..


text: Sampo Lehtola sai paikan voittamalla Lappeenrannan eliittikisat 13.8., mikä aiheutti kritiikkiä varsinkin varasijalle jääneen ja Lappeenrannassa toiseksi tulleen Ruuskasen leiristä. Poikkeamisen alkuperäisistä valintaperusteista valmennuksen johtaja Jarmo Mäkelä selitti koko kesän vallinneella heikolla tulostasolla ja sillä, että Ruuskanen oli tasainen koko kauden mutta Lehtolalla oli nouseva trendi tuloksissa.


text: Ruuskanen valitti päätöksestä urheilun oikeusturvalautakuntaan perusteenaan, ettei valintakriteereitä noudatettu; Ruuskasen asioita hoitava Jarmo Hirvonen esitti, että Ruuskanen voitti keskinäiset kamppailut Lehtolan kanssa 5–1 ja erityisesti voitti hänet sekä Kalevan kisoissa että Pihtiputaalla Keihäskarnevaaleissa. SUL lupasi etukäteen noudattaa lautakunnan päätöstä. Tiistain 23.8. päätöksessä lautakunta vertasi Ruuskasen valintaa suhteessa muihin valittuihin. Lautakunnan mielestä Ruuskasen ja Lehtolan välillä valinnan olisi pitänyt osua Ruuskaseen. SUL päättikin saman päivän illalla pidetyssä kokouksessaan, että Lehtolasta tulee keihäsjoukkueen varamies.


title: Emraan Hashmi

text: Emraan Hashmi (s. 24. maaliskuuta 1979) on intialainen näyttelijä, joka työskentelee hindinkielisissä elokuvissa. Hashmi teki näyttelijändebyyttinsä vuonna 2003 elokuvassa "Footpath", joka ei menestynyt. Seuraavana vuonna hän näytteli Mallika Sherawatin kanssa trillerissä "Murder", josta tuli suuri menestys Intiassa.


title: Emraan Hashmi

text: Emraan Hashmi syntyi Mumbaissa muslimi-isälle ja katolilaiselle äidille. Hän valmistui Sydenham Collegesta.


title: Emraan Hashmi

text: Hashmi meni naimisiin Parveen Shahanin kanssa vuonna 2006. Heidän poikansa Ayaan syntyi vuonna 2010.


title: Kirkkaampi kesäpäivä

text: Kirkkaampi kesäpäivä on taiwanilainen, lähes neljä tuntia pitkä elokuva vuodelta 1991. Sitä dominoivat suru, toivottomuus ja kuolema. Elokuvaa pitää elossa en nimessä annettu lupaus: ehkä joskus tulee kirkkaampi päivä. Se kertoo taiwanilaisista nuorista 1960-luvulla, jolloin vanhempien Manner-Kiinassa ansaitsema arvostus on rapistumassa ja nuorisokulttuuri kehittyy historiattomassa tilassa. Elokuva perustuu tositapahtumiin ohjaajan nuoruusajoilta, jolloin maassa uutisoitiin jenginuorten välisestä tappoon johtaneesta mustasukkaisuusdraamasta.


title: Kirkkaampi kesäpäivä

text: Vuonna 2018 BBC:n kansainvälinen asiantuntijaraati äänesti sen kaikkien aikojen 50 parhaan ei-englanninkielisen elokuvan joukkoon.


title: Gösta Berlingin taru (elokuva)

text: Gösta Berlingin taru ("Gösta Berlings saga") on Mauritz Stillerin ohjaama kaksiosainen ruotsalainen mykkäelokuva vuodelta 1924. Se kertoo alkoholisoituneesta papista (Lars Hanson), joka menettää työnsä ja tutustuu yläluokkalaisiin naisiin, kuten kreivitär Dohnaan (Greta Garbo). Elokuvasta tuli tuolloin 19-vuotiaan Garbon läpimurto. Elokuva perustuu kirjailija Selma Lagerlöfin esikoisromaaniin "Gösta Berlingin taru" vuodelta 1891.


title: Gösta Berlingin taru

text: Gösta Berlingin taru on Selma Lagerlöfin esikoisromaani vuodelta 1891. Sen tapahtumat sijoittuvat 1820-luvun Ruotsiin. Teos on ilmestynyt suomeksi Joel Lehtosen käännöksenä kahdessa osassa 1913 ja 1914.


title: Gösta Berlingin taru

text: Mauritz Stiller on ohjannut vuonna 1924 kirjan pohjalta elokuvan "Gösta Berlingin taru".


title: The Great Mogul

text: The Great Mogul (suom. Suurmoguli) on yksi suurimmista tunnetuista timanteista. Sen paino oli 800 karaattia.


title: The Great Mogul

text: Timantti löydettiin Intiassa Golcondan alueen kaivoksesta noin 1650. Länsimaissa sen kuvasi ensimmäisenä kauppamatkustaja Jean-Baptiste Tavernier vuonna 1665. Se kuului tällöin Delhin suurmogulille. Tavernierin mukaan timantti oli muodoltaan ja kooltaan puolikkaan kananmunan kaltainen. Hän oli myös viimeinen, joka teki siitä luotettavan kuvauksen piirroksineen.


title: The Great Mogul

text: Timantti lähetettiin 1600-luvun lopulla Venetsiaan hiottavaksi Ortensio Borgis -nimiselle sepälle. Timantti pieneni 280 karaatin painoiseksi ja hionta ilmeisesti epäonnistui. Borgisin omaisuus takavarikoitiin. Timantti katosi tämän jälkeen joko Persian hyökkäyksessä Intiaan tai kivi jaettiin pienemmiksi timanteiksi.


title: The Great Mogul

text: On aikoinaan pidetty mahdollisena, että joko Orlov- tai Koh-i-Noor-timantti olisi hiottu Suurmogulista. Koh-i-Noor-timantin historia on kuitenkin tunnettu.


title: 11714 Mikebrown

text: 11714 Mikebrown on Marsin ja Jupiterin välisellä pääasteroidivyöhykkeellä Aurinkoa kiertävä pikkuplaneetta eli päävyöhykkeen asteroidi. Sen löysi Lowell Observatory Near-Earth Object Search vuonna 1998. Pikkuplaneetta sai nimensä tähtitieteilijä Michael E. Brownin mukaan, joka tunnetaan työstään kuiperin vyöhykkeen parissa. Brownin ryhmä löysi esim. Quaoarin ja kääpiöplaneetta Eriksen. Ennen nimeämistään asteroidi Mikebrown tunnettiin tunnuksella 1998 HQ51. Koska Mikebrownin absoluuttinen magnitudi (H) 13,9; sen läpimitta on todennäköisesti neljän ja yhdeksän kilometrin välillä.


title: Ingman Group

text: Ingman Group Oy Ab on suomalainen sijoitusyhtiö. Ingman myi Ingman Ice Creamin Unileverille loppuvuodesta 2011. Yhtiön osakkuusyhtiöt ovat Massby Facilities & Services Ltd. Oy (40%) ja Etteplan Oyj.


title: REMA 1000

text: REMA 1000 on Norjassa vuonna 1979 perustettu päivittäistavaraketju, jolla on myymälöitä Norjassa, Tanskassa ja Ruotsissa. Yrityksen perusti kauppiasperheen poika Odd Reitan, joka avasi ensimmäisen kaupan Trondheimiin 1972. Vuosikymmenen lopulla hänellä oli jo viisi myymälää, joiden nimeksi otettiin REMA 1000, lyhennys sanoista Reitans mat, ”Reitanin ruoka”. Luku 1000 tarkoitti alun perin myymälöiden tuotevalikoiman määrää.


title: REMA 1000

text: Ketjun omistaa Reitangruppen, jonka Reitan Convenience -ryhmä on vuodesta 2012 ollut myös suomalaislähtöisen R-kioski-ketjun omistaja. Norjassa REMA 1000 -ketjulla on 500 myymälää ja Tanskassa 200 myymälää. REMA 1000 -kauppaketju on merkittävin päivittäistavarakauppaketju Norjassa.


title: REMA 1000

text: Maaliskuussa 2008 Rema 1000 -ketju osti kaikki Norjan 50 Lidl-myymälää.


title: Folkviljan

text: Folkviljan oli Vaasassa vuosina 1936–1939 ilmestynyt ruotsinkielinen sanomalehti.


title: Folkviljan

text: Anders Georg Backlundin julkaisema ja toimittama "Folkviljan" ilmoitti olevansa ”sosiaalidemokraattinen ja vapaamielinen viikkolehti”. Sen taustalla oli RKP:n ja SDP:n laitamilla elänyt ruotsinkielisen Pohjanmaan radikalismi. Lehti suhtautui myönteisesti rauhanliikkeeseen ja vaati ”todellista demokratiaa”. Näkyvällä sijalla oli myös taistelu fasismia vastaan.


title: Suomen Työmies (1930)

text: Suomen Työmies oli Helsingissä vuonna 1930 ilmestynyt vasemmistoradikaali sanomalehti. Suomen Työmies oli Suomen työväen vasemmistoryhmän äänenkannattaja.


title: Suomen Työmies (1930)

text: Tammikuussa 1930 perustetun lehden takana oli ”hoipertelijoina” tunnettu julkisen sosialistisen työväenliikkeen oppositio. Lehden ensimmäisen numeron pääkirjoituksessa korostettiin Suomen työväenliikkeen itsemääräämisoikeutta ja ammattiliittojen sääntöjen kunnioittamista. Suomen Kommunistisen Puolueen linjaa noudattaneet lehdet ja järjestöt tuomitsivat Suomen Työmiehen jyrkästi. Ryhmän edustajat saivat väliaikaisesti enemmistön "Työväenjärjestöjen Tiedonantajaa" julkaisseen Oy Työn johtokunnassa ja solmivat sopimuksen lehden painamisesta yhtiön kirjapainossa. Lähinnä ammattiyhdistysmiehistä koostunut ryhmä piti Kominternin kolmannen kauden jyrkkää linjaa virheellisenä ja vaati yhteistyötä sosiaalidemokraattien kanssa. "Suomen Työmies" kävi asiasta kiivasta polemiikkia varsinkin "Tiedonantajan" kanssa. Se ilmestyi vielä pari viikkoa muun kommunistilehdistön lakkauttamisen jälkeen, mutta joutui lopettamaan vuoden 1930 kesäkuun lopulla, jolloin Oy Työn kirjapaino takavarikoitiin.


title: Suomen Työmies (1930)

text: "Suomen Työmies" ilmestyi aluksi kuudesti ja toukokuusta lähtien kolmesti viikossa. Kuusipäiväisen lehden rinnalla julkaistiin myös kolmepäiväistä painosta. Vastaavina toimittajina työskentelivät M. Karvonen ja V. Liljeqvist. Julkaisuyhtiö Oy Työmiehen johtokunnan puheenjohtajana toimi Erkki Härmä.


title: Suomen Työmies

text: Suomen Työmies tarkoittaa seuraavia asioita:


title: Dan Bălan

text: Dan Mihai Bălan (s. 6. helmikuuta 1979 Chișinău, Moldavian SNT) on moldovalais-romanialainen laulaja. Bălan tuli tunnetuksi eurodance-yhtye O-Zonen jäsenenä.


title: Taloudellinen tasapaino

text: Taloudellinen tasapaino tarkoittaa taloustieteessä talouden tilaa, jossa eri tarkasteltavat tekijät ovat tasapainossa eivätkä niiden arvot muutu ilman ulkopuolista vaikutusta. Erityisesti sillä viitataan kysynnän ja tarjonnan tasapainoon eli tilaan, jossa kysynnän määrä vastaa tarjonnan määrää. Markkinatasapaino viittaa prosessiin, jossa markkinahinta määräytyy kilpailun kautta. Hyödykkeiden tuottajat tarjoavat tasapainossa markkinahinnalla juuri kysytyn määrän tuotetta eikä hinnalla ole painetta muuttua. Saavutettua hintaa kutsutaan usein tasapainohinnaksi, joka pysyy ennallaan kunnes kysyntä tai tarjonta muuttuu.


title: Æthelhard

text: Æthelhard tai Æthelheard (k. 805) oli Canterburyn arkkipiispa ja sitä ennen Winchesterin piispa. Kentin kuningas Eadberht III Præn karkotti hänet maanpakoon vuonna 796. Yhdessä Mercian kuninkaan Coenwulfin kanssa hän onnistui lakkauttamaan kilpailevan Lichfieldin arkkipiispan viran, jolloin Canterbury oli jälleen eteläisen Englannin ainoa arkkipiispanistuin.


title: Æthelhard

text: Æthelhardin tiedetään olleen Lincolnshirelaisen Louthin luostarin apotti Hän kuoli vuonna 805 Canterburyssa ja haudattiin katedraaliin. Pyhimyksenä pidettyä Æthelhardia kunnioitettiin erityisesti Canterburyn arvovallan palauttamisesta, kunnes hänen pyhimyskulttinsa lakkautettiin normannivalloituksen jälkeen.


title: Tony Sylvester

text: Tony Sylvester on lontoolainen muusikko. Kesäkuussa 2011 hänet valittiin Turbonegron uudeksi laulajaksi Hank Von Helveten tilalle. Edellisen kerran hänen ääntään kuultiin yhtyeessä nimeltä Dukes Of Nothing


title: Tony Sylvester

text: Sylvester kuuluu myös Turbonegron faniclubin Turbojugendin pitkäaikaisimpiin vaikuttajiin. Hänen Turbojugend- jaostonsa on Turbojugend Lontoo.


title: Partalan kartano

text: Partalan kartano Juvalla on saanut nimensä Partasten suvusta. Jo keskiajalta tunnetaan Juvalta nimismies Juho Partanen. Hän oli niiden pitäjänmiesten joukossa, jotka sopivat piispa Maunu Tavastin kanssa Juvan seurakunnan perustamisesta 19.1.1442. Partasten asuinpaikka oli Männynmäen Partala. Yrjö Parta mainitaan Juvan ensimmäisessä maakirjassa vuodelta 1541.


title: Partalan kartano

text: Nimi kuninkaankartano on peräisin Kustaa Vaasan ajoilta. Alun perin kuninkaankartanot olivat voutien asuinpaikkoja, 1557 oli Savon kuudessa hallintopitäjässä kussakin oma vouti. Sitten mukaan tuli myös puolustuksellinen näkökanta. Uuden ajan alussa Savo pysyi rajamaana ja rajanveto oli monin paikoin riidanalainen. Rajaselkkaukset tulehtuivat vuosina 1555-57 Kustaa Vaasan Venäjän sodaksi. Vanha kuningas matkusti Itä-Suomessa 1555-56. Tavoitteeksi tuli kuninkaankartanoiden saaminen Olavinlinnasta Viipuriin ja Hämeen linnalle johtavien pääteiden varteen. Näiden kruunun viljelys- ja karjakartanoiden tarkoitus oli samalla toimia aikansa mallitiloina sekä toisaalta tehostaa verotusta – silloinkin – ja voutien tiukempaa valvontaa.


title: Partalan kartano

text: Partala mainittiin yhtenä mahdollisena kohteena siinä listassa, jonka kuningas lähetti marraskuussa 1555. Ture Bielke ja Kustaa Fincke kävivät sen vuoden syksynä nimismiestalossa pitämässä verotarkastusta. Samalla he arvioivat tilan sopivuutta kuninkaankartanoksi. Hyviksi todettiin takamaat, kalavedet ja lähitienoot. Ja kun Partalan pellot ja kaski-vainiot keväällä 1556 kylvettiin, kuului tila jo kruunulle. Partasen perikuntaan kuuluva nimismies Jesper Sigfridinpoika ja neljä muuta Partasta joutuivat muuttamaan pois saatuaan korvaukseksi maakappaleita muualta Juvalta. Kuninkaankartanossa viljeltiin ruista, ohraa ja kauraa, yhtenä vuonna jopa harvinaista vehnääkin. Papuja viljeltiin omaan tarpeeseen, samoin kaskinaurista ja kaalia. Oluenpanolle välttämätön humalatarha tuotti vuosittain 2-4 leiviskää humaloita. Kartanossa oli lehmiä, lampaita, vuohia, sikoja, kanoja ja hevosia. Suurin osa karjasta teurastettiin syksyllä ja liha lähetettiin muualle, etupäässä sotaväen tarpeisiin. Karjakantaa vähensivät taudit, ja petoeläimet, varsinkin karhut, raatelivat eläimiä. Kalastusta harjoitettiin runsaasti. Jukajärvestä ja Salajärvestä pyydettiin tuoretta kalaa nuotalla, merroilla ja katiskoilla. Kartanolla oli kalavesiä kauempanakin, Vuotjärvessä nykyisen Nilsiän ja Juankosken välillä sekä Rasvangin järvessä nykyisessä Tervon pitäjässä. Tämä kala suolattiin tai kuivattiin. Kuiva kapakala sopi kevyenä ja säilyvänä tavarana niin vientiin kuin sotaväen muonitukseen. Metsästystä ei harjoitettu omaan laskuun, mutta turkiseläinten nahkoja ostettiin tai vaihdettiin viljaan kuninkaan turkiskamariin toimitettaviksi. Ajan tavan mukaan kartanon oli oltava paljossa omavarainen. Sarkaa kudottiin vuosittain useita kymmeniä kyynäröitä. Rohtimista ja pellavasta kudottiin pöytäliinoja, lakanoita ja käsiliinoja kaikkein ylhäisimpien vieraiden käyttöön. Kudottiinpa kolme ryijyäkin peitteiksi. Nahasta tehtiin vällyjä ja kenkiä. Ruokaa ja juomaa piti varata paitsi oman väen tarpeisiin myös kuninkaan asioilla kulkeville virkamiehille ja huoveille. Nämä saattoivat olla kartanossa majoitettuina ns. linnaleirissä tai yöpyivät siellä matkallaan Olavinlinnaan tai Viipuriin. Olut oli ajan tärkein juoma. Partalassa sitä pantiin neljää laatua, joista hienoin oli herraolut. Sitten tulivat voutiolut, soinin-olut ja ruokaolut. Vahvasti suolattu ruoka vaati paljon juomista palanpainikkeeksi.


title: Partalan kartano

text: Senaikaisen kuninkaankartanon rakennuksista ei ole tietoa. Varastotiloja on varmasti ollut paljon, olihan verotuspiirinä koko suuri Juvan hallintopitäjä. Karjasuojia tarvittiin myös. Majoitustilaa oli varattava sekä kartanon omalle väelle että matkaaville kuninkaanmiehille ja huoveille. Komein rakennus on epäilemättä ollut linnantupa. Siellä lienee ollut kartanon ainoa lasi-ikkuna, kun muut ikkuna-aukot oli peitetty nahasta tehdyllä pergamentilla tai puuluukuin.


title: Partalan kartano

text: Kustaa Vaasa oli suunnitellut kuninkaankartanoita kruunun tuottaviksi mallitiloiksi, mutta tappiota ne tuottivat. Veropäivätyötkin kuluivat hukkaan kartanoiden viljelyssä. Valtakunta olisi hyötynyt enemmän töistä rajalinnoitusten rakentamisessa ja vahvistamisessa. Ei siis ollut ihme, että hänen seuraajansa Erik XIV kiirehtikin heti ensimmäisenä hallitusvuotenaan 1561 antamaan määräyksiä näiden tappiollisten mallitilojen lopettamisesta. Partalan toiminta kuninkaankartanona loppui saman vuoden syksyllä mikkelinpäivän aikaan.


title: Partalan kartano

text: Nimismies asettui taas Partalaan ja maat palautettiin niille, joilta kruunu oli ne aikanaan ottanut. Ratsutila pysyi Partasten hallussa vuoteen 1688 saakka. 1600-luvun loppupuolella isännät vaihtuivat usein ja tila oli pari vuotta autionakin. Vuosisadan vaihteessa Partala siirtyi Poppiusten pappissuvulle ratsutilaksi. Kun venäläiset 1721 Uudenkaupungin rauhaan päättyneen isonvihan aikana hävittivät ja ryöstivät pappilan, niin sen väki siirtyi ilmeisesti Partalaan joksikin aikaa.


title: Partalan kartano

text:
Partala oli Poppiusten pappisdynastian ja heille avioliiton kautta sukua olevien Masalinien hallussa lähes kaksi vuosisataa. Aika ajoin tilaa viljelivät itse maanviljelystä kiinnostuneet omistajat ja toisinaan voudit vastasivat toiminnasta. Suomen sodan aikana 1809 isännän, luutnantti Johan Poppiuksen ollessa vetäytyvän armeijan mukana Ruotsin puolella, tunkeutuivat vihollisen sotilaat Partalaan mellastaen ja hävittäen. Tarmokas emäntä vetosi venäläisiin upseereihin ja sai karkotettua tunkeutujat kartanon parhaista huoneista väentupaan. Rauhan palattua luutnantti Poppius saattoi omistautua mielipuuhaansa maanviljelyyn. Esimerkiksi perunoita kylvettiin 5-6 tynnyriä. Siemenperunan kanssa pantiin maahan sahajauhoa, jonka uskottiin edistävän perunan kasvua. Muun karjan ohella kasvatettiin lampaita ja vuohia. Kun leskirouva Ebba Katarina Masalin o.s. Poppius kuoli 1872 sekä hänen poikansa, ku-
vernööri Gabriel Johan Masalin 1886 ja pastori Bror Karl Masalin 1884, ei perikunnasta kukaan halunnut tai pystynyt lunastamaan Partalaa kanssaperillisiltään. Tila myytiin vuonna 1890 kauppias Albin Valkoselle. Hän viljeli Partalaa lähes 30 vuotta.


title: Partalan kartano

text: Juvan kunta osti tilan 1919, kauppahinta oli 2.5 miljoonaa markkaa. Joitakin vuosia aikaisemmin kunta oli ostanut lähellä olevan Tirrolan tilan. Partalan ja Tirrolan yhteisviljelyssä olevat tilat käsittivät 1920-luvun alussa 1.1667 manttaalia ja olivat pinta-alaltaan yhteensä 1558 hehtaaria. Partalan rakennukset olivat asumiskäytössä ja peltoja viljeltiin. Varsinkin sotien jälkeen pinta-ala supistui, alueita otettiin asutuskäyttöön. Esim. viereinen alue tunnetaan nimellä Partalanpelto.


title: Partalan kartano

text: Tilan ja rakennusten ylläpito rupesi olemaan kunnalle rasitus ja Partalalle ruvettiin hake-maan muuta käyttöä. Erilaisten maataloutta edistävien koulu- ja kurssikokeilujen jälkeen - päärakennus saneerattiin raskaalla kädellä vuonna 1980 koulutuskäyttöön – päädyttiin luonnonmukaisen viljelyn tutkimukseen.


title: Partalan kartano

text: 1985 perustettiin Maaseudun kehittämiskeskus Partala Partalan ry:n ylläpitämäksi luonnonmukaisen viljelyn ja maatilatalouden tutkimus- ja koulutuskeskukseksi. Juvan kunta oli mukana varsin tiiviisti taloudellisesti ja on edelleen Partala ry:n jäsen. Alueella toimi MTT:n Ekologisen tuotannon tutkimusasema Partala vuoteen 2000.


title: Partalan kartano

text: Juvan museo aloitti toimintansa 1951 vanhan hautausmaan vieressä olevassa pitäjän viljamakasiinissa. Isommista maatalousesineistä muodostettiin 1984 Partalan ulkorakennuksiin maatalousmuseo. 1987 museo avattiin Partalan peruskorjatun kivinavetan yläkerrassa. 1991 päärakennus kunnostettiin museokäyttöön Juvan 550-vuotisjuhlavuoden 1992 kunniaksi.


title: Partalan kartano

text: Museotoiminta on Juvan kunnan ja Juvan Kotiseutu- ja museoyhdistyksen yhteistyötä niin, että kunta omistaa tilat ja huolehtii aukiolosta, yhdistys omistaa lähes kaikki esineet. Esineistön lukumäärä ylittää 3000. Väentuvassa on Juvan Karjalaisten museo, joka aloitti toimintansa 1980 ja sai lisätilaa 1981. Pirttiin ja kahteen kamariin on koottu käyttöesineitä, joita karjalaiset ehtivät ottaa mukaansa lähtiessään evakkoon.


title: Jorma Aro

text: Jorma Aro (s. 29. maaliskuuta 1950 Tampere) on suomalainen jääkiekkoilija. Hän pelasi puolustajana SM-sarjassa ja SM-liigassa vuosina 1969–1982 ja voitti yhden Suomen-mestaruuden. Suomen maajoukkueessa hän pelasi 16 maaottelua.


title: Jorma Aro

text: Aro edusti Suomen pääsarjassa Tampereen Ilvestä. Hän pelasi SM-sarjassa ja SM-liigan runkosarjassa yhteensä 317 ottelua, joissa hänen tehopisteensä olivat 50 + 46 = 96 ja jäähymääränsä 221 minuuttia. SM-liigan pudotuspeleissä hän pelasi 9 ottelua, joissa hän sai yhden syöttöpisteen ja 12 jäähyminuuttia. Hän voitti Suomen-mestaruuden vuonna 1972 sekä saavutti lisäksi kaksi SM-pronssia.


title: Jorma Aro

text: Vuosina 1975–1977 Aro pelasi 56 peliä (12 maalia + 7 syöttöä=19 pistettä, 59 rangaistusmin.) Saksassa Düsseldorfer EG -joukkueessa.


title: Orientalismi (kirja)

text: Orientalismi ("Orientalism") on palestiinalaissyntyisen yhdysvaltalaisen kriitikon ja kirjallisuudentutkijan Edward W. Saidin vuonna 1978 ilmestynyt kantaa ottava teos. Alansa merkkiteos synnyttää edelleen keskustelua. Teoksen on vuonna 2011 julkaissut suomeksi Gaudeamus ja sen on suomentanut Kati Pitkänen.


title: Orientalismi (kirja)

text:
Said arvostelee teoksessaan länsimaita orientalismista eli lähinnä Aasian ja Lähi-idän romantisoinnista ja sen alistamisesta kolonialismin käyttöön. Hän kokoaa kaikki termin orientalismi sisältämät eri merkitykset yhteen ja väittää, että tämän "imperialistisen salajuonen" tavoitteena oli ja on yhä länsimaiden taloudellinen ja poliittinen valta.
Saidin edustama ja alulle panema suuntaus on saanut nimen jälkikoloniaalinen kritiikki, ja "Orientalismi" on sen avainteos. Saidin ajatukset ovat saaneet paljon kannattajia idässä ja lännessä, mutta alusta lähtien myös poikkeuksellisen paljon arvostelua. Yksi arvostelun aiheita on Saidin huomion kohdistuminen pääosin Britannian ja Ranskan siirtomaavaltaan, ja hän unohtaa esimerkiksi saksalaiset ja unkarilaiset orientalistit.


title: Orientalismi (kirja)

text: Said on kirjoittanut teokseensa myöhemmin esipuheen ja jälkisanat, jotka ovat mukana suomennetussa laitoksessa. Hän käsittelee niissä kirjan vuosikymmenten mittaan osakseen saamaa arvostelua.


title: Paksuhäntägalago

text: Paksuhäntägalago ("Otolemur crassicaudatus") on galagojen heimoon kuuluva kädellinen, joka elää eteläisessä ja itäisessä Afrikassa. Lajin elinympäristöä ovat metsät ja pensaikot. Se on yöeläin, joka kiipeilee oksistossa etsimässä ravinnokseen hedelmiä, hyönteisiä, pieniä selkärankaisia ja puista tihkuvaa mahlaa. Paksuhäntägalago on häntineen jopa 76 cm pitkä ja painaa 1,2 kg. Sen turkki on väriltään harmaa.


title: Hoeryeongin gwalliso-leiri

text: Hoeryeongin keskitysleiri tai Haengyongin keskitysleiri eli gwalliso-leiri no. 22 (, hanja 會寧第二十二號管理所) on vankilana toimiva 225 km² laajuinen suljettu leirimäinen alue Pohjois-Koreassa. Se on suunnattu poliittisille vangeille ja heidän sukulaisilleen. Leiri 22 on Pohjois-Korean suurin keskitysleiri, ja siellä uskotaan olevan noin 50 000 vankia. Leiri on mahdollisesti suljettu vuoden 2012 aikana.


title: Hoeryeongin gwalliso-leiri

text: Leirillä vuosina 1987–1994 toimineen vartijan mukaan vankila perustettiin vuonna 1959. Monet vankilan 50 000 vangista ovat joutuneet vankilaan heidän sukulaistensa Korean työväenpuoluetta tai sen pääsihteeriä Kim Jong-iliä koskevien kriittisten mielipiteiden takia.


title: Hoeryeongin gwalliso-leiri

text: Leiri 22 sijaitsee Pohjois-Korean koillisosassa, 20 kilometriä Hoeryŏngin kaupungista. Pohjois-Korean hallitus kieltää vankilan olemassaolon, ja vankilaa ei löydy valtion kartoista. Vankilaa ympäröivät kylät Wŏn-dong, Ssŏgŭndari, Kulsal-li, Haengyŏng-ni, Naksaeng-ni ja Chungch’u-dong.


title: Hoeryeongin gwalliso-leiri

text: Leiristä on tehty useita raportteja koskien siellä tapahtuneita ihmisoikeusrikkomuksia. Raporttien mukaan vankilassa on muun muassa lasinen kaasukammio, jossa tutkitaan myrkyllisten kemikaalien vaikutusta ihmisiin ihmiskokein. Siellä tehdään epäinhimillisiä ihmiskokeita myös vastasyntyneelle. Mikäli nainen huutaa synnyttäessään häntä lyödään kunnes nainen lopettaa huutamisen. Jos vauva itkee syntyessään, voivat vartijat tukehduttaa vauvan, tai tappaa hänet lyömällä ja muilla aggressiivisilla tavoilla.


title: Bob Banner

text: Bob Banner (15. elokuuta 1921 – 15. kesäkuuta 2011) oli Emmy-palkittu yhdysvaltalainen televisiotuottaja, -käsikirjoittaja ja ohjaaja. Vuosina 1967–1972 hän tuotti komediasarjaa "The Carol Burnett Show".


title: Bob Banner

text: Banner kuoli kesäkuussa 2011 89 vuoden iässä.


title: Sakari Ahlberg

text: Sakari Ahlberg (s. 25. heinäkuuta 1950 Tampere) on suomalainen jääkiekkoilija. Hän pelasi hyökkääjänä SM-sarjassa ja SM-liigassa vuosina 1969–1982 ja voitti yhden Suomen-mestaruuden. Suomen maajoukkueessa hän pelasi viisi maaottelua.


title: Sakari Ahlberg

text: Ahlberg edusti koko pääsarjauransa ajan Tampereen Ilvestä. Hän pelasi SM-sarjassa ja SM-liigan runkosarjassa yhteensä 324 ottelua, joissa hänen tehopisteensä olivat 108 + 54 = 162 ja jäähymääränsä 155 minuuttia. SM-liigan pudotuspeleissä hän pelasi seitsemän ottelua, joissa hän teki yhden maalin. Hän voitti Suomen-mestaruuden vuonna 1972 sekä saavutti lisäksi yhden SM-hopean ja kaksi SM-pronssia.


title: Sakari Ahlberg

text: Pelaamissaan viidessä maaottelussa Ahlberg teki yhteensä yhden maalin.


title: Timo Hirsimäki

text: Timo Hirsimäki (28. huhtikuuta 1948 Kiikka – 6. maaliskuuta 2015) oli suomalainen jääkiekkoilija. Hän pelasi SM-sarjassa ja SM-liigassa vuosina 1965–1977 ja voitti kaksi Suomen-mestaruutta. Suomen maajoukkueessa hän pelasi kymmenen maaottelua.


title: Timo Hirsimäki

text: Hirsimäki edusti pääsarjaurallaan Tampereen Ilvestä vuosina 1965–1972 ja Forssan Palloseuraa vuosina 1975–1977. Hän pelasi SM-sarjassa ja SM-liigan runkosarjassa yhteensä 222 ottelua, joissa hänen tehopisteensä olivat 28 + 45 = 73 ja jäähymääränsä 146 minuuttia. Hän voitti Suomen-mestaruuden vuosina 1966 ja 1972 sekä saavutti lisäksi kolme SM-hopeaa ja yhden SM-pronssin.


title: Timo Hirsimäki

text: Pelaamissaan kymmenessä maaottelussa Hirsimäki teki kaksi maalia ja sai viisi syöttöpistettä.


title: Kari Palo-oja

text: Kari Palo-oja (s. 20. helmikuuta 1946 Tampere) on suomalainen jääkiekkoilija. Hän pelasi SM-sarjassa vuosina 1962–1974 ja voitti kaksi Suomen-mestaruutta. Suomen maajoukkueessa hän pelasi seitsemän maaottelua.


title: Kari Palo-oja

text: Palo-oja edusti koko SM-sarjauransa ajan Tampereen Ilvestä. Hän pelasi SM-sarjassa yhteensä 243 ottelua, joissa hänen tehopisteensä olivat 24 + 31 = 55 ja jäähymääränsä 227 minuuttia. Hän voitti Suomen-mestaruuden vuosina 1966 ja 1972 sekä saavutti lisäksi neljä SM-hopeaa ja kolme SM-pronssia.


title: Johan Garpenlöv

text: Johan Garpenlöv (s. 21. maaliskuuta 1968 Tukholma, Ruotsi) on entinen jääkiekkoilija. Hän toimii tällä hetkellä Ruotsin jääkiekkomaajoukkueen General Managerina.


title: Johan Garpenlöv

text: Hän aloitti uransa Tukholman alueen Nacka HK:ssa, siirtyi Tukholman toiseen pääsarjaseuraan Djurgårdens IF:ään kaudeksi 1986–1987 ja saavutti siellä Ruotsin mestaruudet keväällä 1989 ja 1990. Tämän jälkeen hän olikin valmis siirtymään NHL -joukkue Detroit Red Wingsiin kaudeksi 1990–1991.


title: Johan Garpenlöv

text: Hän pelasi NHL:ssä kauteen 1999–2000. Detroitin lisäksi hän edusti San Jose Sharksia, Florida Panthersia ja Atlanta Thrashersia. Uransa viimeiseksi kaudeksi 2000–2001 hän palasi Djurgårdeniin. Hän pelasi Ruotsin maajoukkueessa useita otteluja ja saavutti kaksi maailmanmestaruutta Tre Kronorissa, vuosina 1991 ja 1992.


title: Jürgen Rosenthal

text: Jürgen Rosenthal (s. 1949) on saksalainen rumpali. Hän on soittanut mm. yhtyeissä Scorpions ja Eloy.


title: Jürgen Rosenthal

text: Rosenthal Allmusic -sivustolla.


title: The Hills Have Eyes (vuoden 2006 elokuva)

text: The Hills Have Eyes on vuonna 2006 julkaistu kauhuelokuva ja uudelleenfilmatisointi Wes Cravenin vuoden 1977 samannimisestä elokuvasta. Elokuva seuraa perhettä, joka joutuu mutanttiyhteisön hyökkäysten kohteeksi autonsa hajottua autiomaassa.


title: Shanghain museo

text: Shanghain museo (Yksinkertaistettu kiina: 上海博物馆, perinteinen kiina 上海博物館) on museo "Kansan aukiolla" Shanghain kaupungissa Kiinan kansantasavallassa. Museossa on vanhoja kiinalaisia taide-esineitä. Alkuperäinen museo avattiin vuonna 1952. Vuonna 1996 tavarat siirrettiin uuteen museoon. Nykyistä museota alettiin rakentaa vuonna 1993 ja se valmistui vuonna 1996. Museossa on yli 120 000 erilaista esinettä, muun muassa kolikoita, vaaseja, patsaita ja jade-esineitä.


title: Simone (elokuva)

text: Simone () on Andrew Niccolin ohjaama, käsikirjoittama ja tuottama elokuva, joka sai ensi-iltansa 23. elokuuta 2002. Sen pääosissa esiintyvät Al Pacino, Catherine Keener, Evan Rachel Wood, Rachel Roberts, Winona Ryder ja Rebecca Romijn.


title: Simone (elokuva)

text: Elokuva sai kriitikoilta laimean vastaanoton, ja Rotten Tomatoesissa 51 % kriitikoista antoi sille hyväksyvän arvostelun.


title: Jack Hillen

text: Jack Hillen (s. 24. tammikuuta 1986 Minnetonka, Minnesota, Yhdysvallat) on yhdysvaltalainen uransa jo päättänyt jääkiekkopuolustaja, jonka viimeiseksi seuraksi ammattipelaajana jäi NHL-joukkue Washington Capitalsissa. Hänen kausipalkkansa on 650 000 dollaria.


title: Jack Hillen

text: Hillen pelasi kauden 2003–2004 USHL-joukkue Tri-City Americansissa ja kävi lukion Academy of Holy Angelsissa, jonka jälkeen hän suoritti Colorado Collegessa kansantalouden alemman korkekoulututkinnon vuosina 2004–2008. Hillen voitti viimeisellä kaudellaan 2007–2008 koko NCAA:n puolustajien pistepörssin tehoilla 6+31=37, valittiin WCHA:n vuoden puolustavaksi pelaajaksi, WCHA:n ensimmäiseen tähdistökentälliseen sekä WCHA:n akateemiseen tähdistökentälliseen.


title: Jack Hillen

text: Hilleniä ei ikinä varattu NHL:ään. Hän teki viimeisen College-vuotensa jälkeen vapaana agenttina kaksivuotisen sopimuksen New York Islandersin kanssa. Hillen pelasi jo kauden 2007–2008 lopulla kaksi NHL:n runkosarjaottelua, joista toisessa hän teki ensimmäisen NHL-tehopisteensä syötettyään Miroslav Šatanin tekemän maalin ottelussa New York Rangersia vastaan. Tulokaskaudellaan 2008–2009 Hillen pelasi 40 NHL:n runkosarjaottelua tehoin 1+5=6. Hän pelasi kuitenkin vielä lähes puolet kaudestaan farmijoukkue Bridgeport Sound Tigersissa, AHL:ssä.


title: Jack Hillen

text: Kausi 2009–2010 oli Hillenille ensimmäinen kokonainen NHL:ssä. Hän teki 69 runkosarjaottelussa tehot 3+18=21. 26. tammikuuta 2010 Hillen sai ylivoimaa pyörittäneen Washington Capitalsin Aleksandr Ovetškinin lyöntilaukauksen kasvoihinsa. Hän joutui jättämään ottelun kesken ja hänet vietiin sairaalaan, missä Hillenin leuka leikattiin sekä hampaat kunnostettiin. Hän oli peleistä sivussa viikkoja. Kaudella 2010–2011 Hillen teki NHL:n yhden kauden piste-ennätyksensä tehoilla 4+18=22.


title: Jack Hillen

text:
Elokuussa 2011 Hillen teki yksivuotisen ja kaksisuuntaisen sopimuksen Nashville Predatorsin kanssa. Sopimuksen päätyttyä kauden 2011–2012 jälkeen hän siirtyi heinäkuussa 2012 Washington Capitalsiin niin ikään yksivuotisella sopimuksella.
Hillen kärsi urallaan useista ikävistä loukkaantumisista ja niiden vuoksi Hillen ilmoitti päättävänsä jääkiekkouransa alkuvuodesta 2016 vain 29-vuotiaana.


title: Jack Hillen

text: Hillen edusti Yhdysvaltoja MM-kilpailuissa vuonna 2010.


title: Heikki Hurme

text: Heikki Hurme (s. 30. syyskuuta 1948 Turku) on suomalainen jääkiekkoilija. Hän pelasi SM-sarjassa vuosina 1966–1972.


title: Heikki Hurme

text: Hurme edusti SM-sarjaurallaan Turun Tovereita vuosina 1966–1970, Kiekko-67:ää kaudella 1970–1971 sekä Turun Palloseuraa kaudella 1971–1972. Hän pelasi SM-sarjassa yhteensä 90 ottelua, joissa hänen tehopisteensä olivat 20 + 12 = 32 ja jäähymääränsä 30 minuuttia. TuTo:n joukkueessa hän saavutti kaksi SM-pronssia. Kiekko-67:n SM-sarjakaudella hän oli joukkueen parhaita maalintekijöitä 13 maalillaan.


title: Uskonnollinen kokemus (kirja)

text: Uskonnollinen kokemus () on William Jamesin vuonna 1902 ilmestynyt uskonnonfilosofinen ja uskonnonpsykologinen teos. Edinburghin yliopistossa pidettyyn luentosarjaan perustuva kirja on alansa klassikko. Teos on ilmestynyt suomeksi vuonna 1914 sekä uutena käännöksenä 1981.


title: RONJA (optinen tiedonsiirtotekniikka)

text: Reasonable optical near joint access (RONJA) on näkyvällä valolla tai lähi-infrapunavalolla toimiva langattoman vapaan tilan optisen tiedonsiirron standardi, joka perustuu LED (Light Emitting Diode) valon kohdistamiseen kapeaksi säteeksi linssillä ja vastaanottamiseen eräänlaisella kaukoputkella. Nopeus on perusmallissa 10 megabittiä per sekunti ja kantama 1,4 kilometriä. Kantama voidaan nostaa 1,9 kilometriin kaksin- tai kolminkertaistamalla lähetin. Ronja-sädettä ei ole patentoitu. Rakennusohjeet, kaavakuvat ja piirrokset on julkaistu GNUn vapaalla lisenssillä. RONJA on Twibright Labsin hanke.


title: RONJA (optinen tiedonsiirtotekniikka)

text: Rakennusohjeet on tehty kokematon rakentaja mielessä. Perustoiminnot, kuten poraaminen ja juottaminen, on selitetty. Virheiden minimoimiseksi kriittisissä paikoissa ja auttamaan työn nopeutusta on otettu käyttöön monta keinoa, kuten porausmallit, yksityiskohtaiset tarkistukset juottamisen jälkeen, testausproseduurit. Tulostettavat piirilevykaaviot ohjeineen ovat ladattavissa valmistusta varten. Elektroniikan rakentelussa kokemattomat ovat postituslistalla kertoneet, että laite toimi ensimmäisellä yrittämällä.


title: Štyki-muistomerkki

text: Štyki-muistomerkki () eli Moskovan puolustajien monumentti () on suuren isänmaallisen sodan Moskovan taistelussa kuolleiden muistoksi rakennettu muistomerkkikompleksi. Se sijaitsee Moskovan luoteispuolella erillään sijaitsevassa Zelenogradin kaupungissa. Muistomerkki valmistui vuonna 1974. Muistomerkin suunnittelivat I. A. Pokrovski ja Ju. A. Sverdlovski ja sen ovat toteuttaneet kuvanveistäjät A. G. Šteiman ja E. A. Šteiman-Derevjanko.


title: Štyki-muistomerkki

text: Muistomerkin betoninen obeliski on 42 metriä korkea, ja se kuvaa kolmea tyyliteltyä kiväärin pistintä (ven. "štyk"). Muistomerkin jalustassa on kolmiosainen reliefiveistos. Muistomerkkikompleksiin kuuluu myös 27 metrin korkuinen "Kunnian kukkula" -niminen kurgaani, joukkohautakumpu, johon haudattiin ensimmäiset uhrit jo vuonna 1941. Štyki-muistomerkki esiintyy myös Zelenogradin lipussa ja vaakunassa.


title: Eye Witness

text: Eye Witness () on Daniel Algrantin ohjaama draamaelokuva, joka sai ensi-iltansa 11. lokakuuta 2002. Sen pääosissa esiintyvät Al Pacino, Kim Basinger ja Téa Leoni.


title: Eye Witness

text: Elokuva sai kriitikoilta huonon vastaanoton. Rotten Tomatoes -sivuston listaamista kriitikoista vain 42 % on antanut sille hyväksyvän arvostelun.


title: Heliografi

text: Heliografi on keino siirtää tietoa langattomasti auringon valon heijastusta muuntamalla. Heijastavaa peiliä voidaan heiluttaa tai heijastussäteen edessä voi olla mekaaninen tai elektroninen suljin. Ilman elektro-optista suljinta datansiirtonopeus jää muutamiin kymmeniin bitteihin sekunnissa. Heliografi-säde on yhtä kapea kuin auringon kulmaläpimitta eli noin puoli astetta. Hyvissä oloissa kantama voi olla yli 100 kilometriä. Sama heliografi-laitteisto saattaa kelvata myös Kuun valon avulla viestitykseen.


title: Curtatone-luokka

text: Curtatone-luokka oli Italian laivaston toisessa maailmansodassa palvellut hävittäjäluokka, johon kuului neljä alusta.


title: Curtatone-luokka

text: Alukset tilattiin 31. joulukuuta 1915 yhdessä neljän Palestro-luokan aluksen kanssa. Teräksen puute siirsi valmistuksen aloittamista, jolloin suunnitelmat ehtivät muuttua "Palestrosta" saatujen kokemusten mukaisesti. Luokan aluksia pidennettiin 4,51 metriä ja ne olivat nopeampia. Aseistukseksi tuli kolme kaksiputkista 102 millimetrin tykkiä sekä ensimmäisinä Regia Marinan hävittäjinä kolmen ryhmissä olevat torpedoputket.


title: Nasaretin pesänjakajat

text: Nasaretin pesänjakajat, kansialanimikkeeltään "105 tapaa loukata, pilkata ja häväistä jumalaa, Raamattua, kirkkoa ja kansalaisten uskonnollisia tunteita joutumatta edesvastuuseen" on Jukka Lindforsin kokoama teos, joka ilmestyi vuonna 1983 kustannusyhtiö Odessan julkaisemana. Nimi viittaa vuonna 1981 ilmestyneeseen kohuteokseen "Tamminiemen pesänjakajat".


title: Nasaretin pesänjakajat

text: "Uusi Laulu" -lehden Lindfors ja Kari Lempinen (tunnettu myöhemmin toimittajanimellä Walter de Camp) joutuivat syytteeseen jumalanpilkasta eli uskonrauhan rikkomisesta kun he olivat järjestäneet Hengelliset iltamat -nimisen tapahtuman Ostrobotnialla Helsingissä. Kirjassa lainataan aineistoa oikeudenkäynnistä.


title: 625 Xenia

text: 625 Xenia on Marsin ja Jupiterin väliseen pääasteroidivyöhykkeeseen kuuluva pikkuplaneetta eli päävyöhykkeen asteroidi. Sen löysi August Kopff vuonna 1907. Ennen nimeämistään asteroidi tunnettiin tunnuksella 1907 XN. Xenian läpimitta on noin 28 kilomerriä ja pyörähdysaika 21,10 tuntia.


title: Harold Bride

text: Harold Sydney Bride (11. tammikuuta 1890 – 29. huhtikuuta 1956) oli RMS Titanicin nuorempi sähköttäjä. Bride oli toiminut mm. "Lusitanian" sähköttäjänä ennen Titanicille menemistään. Ennen onnettomuutta Bride ja Jack Phillips lähettivät eteenpäin matkustajien henkilökohtaisia viestejä ja vastaanottivat jäävuorivaroituksia muilta laivoilta. Onnettomuuspäivänä Bride oli mennyt aikaisin nukkumaan vapauttaakseen myöhemmin Phillipsin keskiyöllä. Törmäyksen jälkeen Bride havahtui ja kysyi Phillipsiltä, mitä tapahtui, johon Phillips vastasi, että he törmäsivät johonkin. Kapteeni Edward J. Smith määräsi kaksikon välittömästi lähettämään hätäkutsuja saatuaan tietää laivan uppoavan. Juuri Bride ehdotti Phillipsille uuden SOS-viestin lähettämistä. Bride ja Phillips lähettivät hätäkutsuja, kunnes Smith saapui sanoen heidän täyttäneen velvollisuutensa ja päästi heidät menemään. Sekä Bride että Phillips onnistuivat hyppäämään ympärikääntyneen pelastuslautta B:n päälle juuri ennen uppoamista, mutta Phillips paleltui kuoliaaksi ennen kuin he pelastuivat. Bride palellutti molemmat jalkansa, mutta hän toipui päästyään "RMS Carpathialle". Bride myöhemmin antoi medialle lausunnon hätäviestittelystä ja mitä tapahtui ennen ja jälkeen onnettomuuden.


title: Harold Bride

text: Myöhemmin Bride kihlautui Lucy Downien kanssa vuonna 1920. Tätä ennen Bride toimi sähköttäjänä ensimmäisessä maailmansodassa höyrylaiva "Mona’s Islella" ja muutti Glasgow'hun vaimonsa kanssa. Bride kuoli keuhkosyöpään vuonna 1956.


title: Beyond Castle Wolfenstein

text: Beyond Castle Wolfenstein on Muse Softwaren hiiviskelypeli vuodelta 1984. Se on jatko-osa "Castle Wolfensteinille". Toisin kuin alkuperäinen peli, "Beyond Castle Wolfenstein" on alun perin kehitetty samanaikaisesti sekä Apple II:lle ja Commodore 64:lle, mutta oli nopeasti siirretty DOSiin ja Atarin 8-bittiseen.


title: Beyond Castle Wolfenstein

text: Edeltäjänsä tavoin "Beyond Castle Wolfenstein" sijoittuu toisen maailmansodan aikaiseen natsi-Saksaan. Pelin tavoitteena on kulkea kaikilla tasoilla salaisessa Berliinin bunkkerissa (Führerbunker), jossa Adolf Hitler suorittaa salaisia tapaamisia esikuntansa kanssa. Pelaajan täytyy hakea pommi, joka on sijoitettu bunkkeriin ja asettaa se huoneen oven ulkopuolelle, jossa Hitlerin on määrä pitää kokous. Juoni muistuttaa jossain määrin heinäkuun 20. päivän salaliittoa. Pelaaja yrittää kulkea tasot hiiviskelemällä, esiintymällä toisena henkilönä, ja joskus tappamalla vastustajia. Pelaajan on paettava bunkkerista ennen kuin pommi räjähtää.


title: Marionettien elämästä

text: Marionettien elämästä () on Ingmar Bergmanin ohjaama elokuva vuodelta 1980. Elokuva on tehty Länsi-Saksassa aikana, jolloin Bergman asui siellä veropakolaisena. Elokuva on mustavalkoinen lukuun ottamatta jaksoja alussa ja lopussa.


title: Suden hetki (elokuva)

text: Suden hetki ("Vargtimmen") on Ingmar Bergmanin ohjaama ja käsikirjoittama elokuva vuodelta 1968.


title: Suden hetki (elokuva)

text: "Suden hetki" on "Personan" ohella toinen Bergmanin elokuva, joka kehittyi jo vuonna 1965 aloitetusta käsikirjoituksesta ”Människoätarna”. Elokuva käsittelee monien Bergmanin filmien tapaan taiteilijan roolia, mutta nyt huomattavan intensiivisesti ja epätoivoisesti. Taidemaalari Johan Borg (Max von Sydow) asuu vaimonsa Alman (Liv Ullmann) kanssa ja kärsii erilaisten demonien ilmestymisestä (niitä esittävät mm. Erland Josephson, Georg Rydeberg ja Naima Wifstrand). Elokuvan katsoja ei voi aina olla varma, ovatko hahmot todellisia vai Johan Borgin kuvitelmaa. "Personan" tavoin "Suden hetki" muistuttaa usein katsojaa, että kyseessä on elokuva. Alkutekstien aikana kuullaan ohjaaja Bergmanin ohjeita kohtaukseen valmistautuville näyttelijöille. Filmi on rakenteeltaan ikään kuin dokumenttielokuva, jossa tutkitaan tunnetun taidemaalarin katoamista, haastatellaan tämän vaimoa ja siteerataan taiteilijan päiväkirjoja. Kuten usein Bergmanin elokuvissa, vastauksia ei juuri anneta.


title: Jason Priestley

text: Jason Bradford Priestley (s. 28. elokuuta 1969) on kanadalais-yhdysvaltalainen näyttelijä ja ohjaaja. Hänet tunnetaan parhaiten televisiosarjasta "Beverly Hills 90210", jossa hän näytteli Brandon Walshia vuosina 1990–1998.


title: Kataisen hallitus

text: Kataisen hallitus oli Suomen tasavallan 72. hallitus. Se muodostettiin vuoden 2011 eduskuntavaalien jälkeen ja toimi 22. kesäkuuta 2011 – 24. kesäkuuta 2014. Hallituksen pääministerinä toimi Kansallisen Kokoomuksen puheenjohtaja Jyrki Katainen ja siihen kuuluivat kokoomuksen lisäksi SDP, vihreät, Suomen ruotsalainen kansanpuolue ja kristillisdemokraatit sekä huhtikuuhun 2014 saakka vasemmistoliitto. Hallitus hajosi Kataisen jätettyä paikkansa kokoomuksen puheenjohtajana ja pääministerinä saatuaan paikan EU-komissiosta.


title: Kataisen hallitus

text: Hallitukseen osallistuvien puolueiden yhteenlaskettu paikkamäärä eduskunnassa oli 125 paikkaa (+ eduskunnan puhemies, joka ei saa äänestää), kunnes 30.6. hallitukselle epäluottamusta äänestäneet Markus Mustajärvi ja Jyrki Yrttiaho erotettiin vasemmistoliiton eduskuntaryhmästä ja he muodostivat oppositioon kuuluvan vasenryhmän. 25. maaliskuuta 2014 vasemmistoliitto ilmoitti eroavansa hallituksesta, koska puolue ei voinut hyväksyä hallituksen kehysriihiesitystä. Vasemmistoliiton eron jälkeen hallituksen vahvuus oli 112 edustajaa.


title: Kataisen hallitus

text: Hallitus oli kahden suurimman puolueensa mukaan perustaltaan sinipunahallitus ja laajapohjaisena muistuttaa myös SDP-johtoisia Lipposen "sateenkaarihallituksia" 1995–2003 (Lipponen I ja II). Kyseessä oli 2000-luvun ensimmäinen kokoomusjohtoinen hallitus. Edellinen kokoomuslainen pääministeri oli Harri Holkeri vuosina 1987–1991, joka johti Holkerin hallitusta.


title: Kataisen hallitus

text: Pääministeri Katainen ilmoitti huhtikuussa 2014, ettei jatka kokoomuksen puheenjohtajana kesän puoluekokouksen jälkeen. Kokoomuksen puoluekokous valitsi kesäkuussa uudeksi puheenjohtajakseen Alexander Stubbin, joka sai tehtäväkseen muodostaa uuden hallituksen kesäkuun aikana. Presidentti Sauli Niinistö hyväksyi Kataisen eropyynnön 16. kesäkuuta ja pyysi Kataisen hallitusta jatkamaan toimitusministeristönä uuden valtioneuvoston nimittämiseen asti. Stubbin hallitus aloitti 24. kesäkuuta 2014.


title: Kataisen hallitus

text: Yksi maailman suurimmista kaupallisista konsulttiyhtiöistä, yhdysvaltalainen McKinsey & Company värvättiin avustamaan hallitusohjelman laatimisessa.


title: Kataisen hallitus

text: Suurimman puolueen, kokoomuksen, puheenjohtaja Jyrki Katainen sai vaalien jälkeen tehtäväkseen tiedustella muiden puolueiden linjauksia ja kannanottoja liittyen politiikkaan, etenkin kokoomuksen suunnitelmiin verrattuna. SDP peräsi EU-asioissa tiukkaa vastuullisuutta sekä korosti pankkien ja sijoittajien asemaa velkakriisissä, ja ilmoitti hyväksyvänsä kriisissä olevien maiden tuen näillä ehdoilla.


title: Kataisen hallitus

text: Perussuomalaisille tarjottiin myös pääsyä hallitusneuvotteluihin. Toukokuussa perussuomalaisten puheenjohtaja Timo Soini ilmoitti kuitenkin puolueensa jäävän oppositioon, koska hän ei voinut hyväksyä kokoomuksen ja SDP:n EU-politiikkaa ja Kreikan tukemista. Kokoomus ja SDP ilmoittivat pitävänsä ratkaisua vastuuttomana ja petoksena äänestäjiä kohtaan. Oppositioon jättäytymisensä jälkeen perussuomalaiset oli kuitenkin kannatusmittauksessa suurin puolue. Kyselytutkimuksen mukaan 66 prosenttia puolueen kannattajista piti oppositioon jäämistä oikeana ratkaisuna ja vain 16 prosenttia olisi halunnut puolueen joustavan ja jatkavan hallitusneuvotteluja.


title: Kataisen hallitus

text: Neuvotteluihin otettiin mukaan vihreät kun taas RKP oli Kataisen mukaan alusta alkaen mukana. Torstaina 12. toukokuuta Katainen ilmoitti haluavansa neuvotteluihin kokoomuksen lisäksi SDP:n, RKP:n, vihreät ja kristillisdemokraatit. Kristillisdemokraatit ilmoitti hyväksyvänsä hallitusehdot Päivi Räsäsen johdolla. Anni Sinnemäki luki vihreiden ehdoiksi uuden ydinvoimalaluvan poistamisen hallitusohjelmasta ja perusturvan korottamisen, mikä oli myös SDP:n ja vasemmistoliiton keskeinen vaatimus. RKP ei julkistanut ehtojansa hallitukselle.


title: Kataisen hallitus

text: Sittemmin hallitusneuvotteluihin pyydettiin SDP:n vaatimuksesta myös vasemmistoliitto. Ehtona vasemmistoliitto mainitsi tiukan EU-politiikan ja ilmoitti Kataiselle vastustavansa Portugalin tukipakettia. Vasemmistoliitto arvioi myös talousasioiden olevan haasteena mahdolliselle hallitusyhteistyölle. Lopulliset hallitusneuvottelut käynnistettiin perjantaina 20. toukokuuta. Katainen uutisoi viikonlopun mittaan neuvottelujen vaikeuksien liittyvän eriäviin mielipiteisiin talouspolitiikasta, mutta muita mahdollisia esteitä yhteistyölle ei hänen mukaansa ollut. Samalla pohdittiin myös vihreiden esitystä liittyen vaalilain äänikynnysten muuttamiseen, jota vihreät kannatti ja SDP sekä kokoomus vastusti.


title: Kataisen hallitus

text: SDP ja vasemmistoliitto vetäytyivät yllättäen hallitusneuvotteluista 1. kesäkuuta kokoomuksen kanssa syntyneiden erimielisyyksien vuoksi, minkä jälkeen Kataisen hallitustunnustelijana jatkaminen muuttui epävarmaksi. Katainen pyysi keskustaa mukaan hallitusneuvotteluihin vasemmistopuolueiden paikalle, ja puolue vastasi pyyntöön myöntävästi 6. kesäkuuta. Vihreät ilmoittivat samana päivänä jättäytyvänsä hallitusneuvotteluista ja toivoi vasemmistopuolueiden paluuta. Perussuomalaisten puheenjohtaja Timo Soini ilmoitti tuolloin harkitsevansa edelleen palaamista hallitusneuvotteluihin. Samalla media alkoi spekuloida vielä enemmän mahdollisuudesta, jossa SDP muodostaisi vasemmistopuolueiden ja perussuomalaisten kanssa kansanrintamahallituksen kokoomuksen jäädessä oppositioon. Eduskuntaryhmien puheenjohtajat päättivät yksimielisesti 7. kesäkuuta, että Katainen saa jatkaa toistaiseksi hallitustunnustelijana. Katainen ilmoitti käyvänsä neuvotteluja hallituksen muodostamisesta kaikkien puolueiden kanssa ja totesi, ettei yksikään hallituspohja ollut vielä kaatunut.


title: Kataisen hallitus

text: Soini vahvisti Yleisradiolle 10. kesäkuuta, etteivät perussuomalaiset ole mukana hallitusneuvotteluissa, vaan neuvotteluja jatketaan kokoomuksen, SDP:n, vasemmistoliiton, vihreiden, RKP:n ja kristillisdemokraattien kanssa. Sama kuuden puolueen pohja oli jo kertaalleen kariutunut edellisellä viikolla. Jyrki Katainen vahvisti asian samana päivänä järjestetyssä tiedotustilaisuudessa. Katainen ilmoitti, että hallitusneuvottelut pyritään saamaan päätökseen viikon sisällä. Vasemmistoliiton puheenjohtaja Paavo Arhinmäki lisäsi myöhemmin, ettei vasemmistoliiton meno hallitukseen asti ollut vielä varmaa, vaan hallitusohjelman on täytettävä puolueen tavoitteet.


title: Kataisen hallitus

text: Neuvotteluja jatkettiin 13. kesäkuuta puolueiden puheenjohtajien kesken, ja muut neuvottelijat tulivat mukaan seuraavana päivänä. Torstaina 16. kesäkuuta Katainen kertoi, että joidenkin työryhmien osalta on vielä avoimena pieniä kysymyksiä. Hallitusohjelma saatiin odotusten mukaisesti valmiiksi perjantaina 17. kesäkuuta, tasan kaksi kuukautta eduskuntavaalien jälkeen. Hallitusohjelma ja ministerisalkkujen jakautuminen puolueiden kesken julkistettiin samana päivänä järjestetyssä tiedotustilaisuudessa. Ministerien määrää vähennettiin yhdellä, joten hallitukseen tuli 19 ministeriä. Kokoomuksella ja SDP:llä on kummallakin kuusi ministerisalkkua, vasemmistoliitolla, vihreillä ja RKP:llä kullakin kaksi salkkua ja kristillisdemokraateilla yksi, tosin tärkeä sisäministerin salkku. Eduskunnan suorittaman pääministerivaalin jälkeen tasavallan presidentti Tarja Halonen nimitti Kataisen hallituksen virkaansa 22. kesäkuuta. Eronnut Kiviniemen hallitus istui tasan vuoden ajan.